Jika Benar Mahu UMNO Berubah, Najib Mesti Berani Adakan Pemilihan
Sebelum Pilihanraya

Antara intipati  ucapan Muhyiddin Yassin selaku Timbalan Presiden UMNO ketika merasmikan Perhimpunan Agung Wanita, Pemuda dan Puteri UMNO 2014 yang lalu ialah:-
“Kita tidak ada banyak masa untuk menunggu perubahan berlaku. Kita perlu merekayasa perubahan. If change does not happen, we have to engineer the change.  Justeru pada hemat saya, wajar untuk kita pertimbangkan pemilihan parti dilaksanakan mengikut kehendak Perlembagaan UMNO dan tidak ditangguhkan sehingga selepas pilihanraya umum seperti yang pernah dibuat sebelum ini”.
Malangnya isi yang amat penting dalam ucapan Muhyiddin itu, bahkan selaras dengan seruan perubahan atau dalam slogan lengkapnya “rebah jika tidak berubah” sebagaimana yang kerap diucapkan oleh Najib Razak, tidak disiarkan secara meluas di media-media arus perdana. Ia bahkan seperti cuba diselindungkan.
Dalam ucapan dan perbahasan para perwakilan pula, tidak ada sesiapa yang menyambut seruan Muhyiddin itu. Lalu, ia berakhir begitu saja dan kemudian terus dilupakan.
Tetapi berdasarkan perkembangan semasa dalam UMNO dan kerajaan ketika ini di mana suara yang menegur, mengkritik dan mendesak Najib Razak agar berundur dan meletakkan jawatan kian membesar, saranan Muhyiddin yang mahukan pemilihan diadakan mengikut Perlembagaan UMNO dan tidak lagi ditangguhkan sehingga selepas pilihanraya umum, wajar direnung semula.
Kebimbangan ramai dalam UMNO ialah Najib yang diselubungi dengan pelbagai masalah, pekung dan kudis, lebih mungkin membawa UMNO dan BN ke lembah kekalahan berbanding menjejak mercu kejayaan dalam pilihanraya akan datang.
Asas utama kenapa Najib semakin tidak diyakini ialah beliau sendiri tidak mahu berubah sebagaimana kerapnya perkataan itu terpacul dari mulutnya. Kata-kata perubahan hanyalah retorik semata-mata tetapi tiada satu pun yang berubah, sama ada melibatkan pengurusan UMNO, kerajaan, hubungan kaum, agama, menangani krisis, masalah berkaitan isteri, pegawai dan penasihat serta pelbagai lagi.
Sebaliknya,  hutang kian bertambah, ekonomi merosot, pasaran saham dan nilai ringgit merudum, kehidupan rakyat terutama di luar bandar terjejas dan negara seolah-olah terperangkap dengan seribu satu masalah yang tidak berkesudahan.
Bagaimanapun, di sebalik semua itu, Najib tidak mahu berundur atau meletakkan jawatannya. Beliau sebolehnya ingin terus kekal menghuni Seri Perdana serta percaya rakyat parti dan rakyat masih mahukannya.
Oleh itu, satu-satunya jalan merungkai perdebatan ini ialah dengan mengadakan pemilihan UMNO sebelum pilihanraya umum dilangsungkan.
Ditambah dengan konflik yang sedang berlaku antara Najib dengan Mahathir dan Daim serta cakap-cakap yang makin meluas bahawa Perdana Menteri lebih mungkin bersatu dan “cium mulut” dengan Anwar Ibrahim bagi menyelamatkan masa depan politiknya, menjadikan saranan Muhyiddin selaku Timbalan Presiden UMNO itu lebih kukuh untuk dijadikan realiti.
Sejak Pak Lah memimpin UMNO pada 2003, beliau telah memperkenalkan pendekatan menangguhkan pemilihan UMNO sehingga pilihanraya umum diadakan. Lantaran itu, perlembagaan UMNO turut dipinda dengan membenarkan pemilihan ditangguhkan sehingga 18 bulan. Ia menjadikan pemilihan UMNO yang sepatutnya diadakan setiap tiga tahun terpaksa mengikut tempoh pilihanraya selama lima tahun.
Alasan penangguhan itu ialah supaya UMNO terus bersatu dalam menghadapi pilihanraya. Tradisi itu kemudian diikuti oleh Najib. Tetapi di zaman Mahathir, ia tidak dilakukan dan menjadi perkara biasa pemilihan UMNO diadakan sebelum pilihanraya umum.
Isu utama yang menjadi persoalan UMNO ketika ini ialah memenangi pilihanraya. Sementara Najib ingin terus kekal, sebahagian besar ahli dan pimpinan UMNO, walaupun tidak semuanya berani berkata benar, lebih yakin harapan menang itu amat tipis jika beliau terus menjadi ketuanya.
Dua bekas pemimpin UMNO yang paling berpengaruh, Mahathir, Daim serta beberapa yang lain juga berpandangan sama, lantas tampil memberi teguran agar Najib segera meningkatkaan prestasi dan memperbaiki segala kelemahannya.
Namun, Najib bukan saja enggan melayan teguran ke arah kebaikan UMNO itu, malah cuba mempertahankan apa yang dilakukannya. Di suatu ketika Najib juga bangga mengatakan beliau adalah “brand” kepada UMNO.
Dalam menangkis serangan Mahathir serta Daim dan percubaan mempertahankan kuasa, menjadi perbualan dan keyakinan ramai juga bahawa Najib mungkin akhirnya memilih bersatu dengan Anwar kerana kedua-dua bekas pemimpin itu sudah menjadi musuh bersama mereka.
Ia terpancar daripada kesungguhan media arus perdana yang dibawah kawalan Najib mulai memberi ruang yang amat luar biasa kepada Anwar dan PKR untuk menyerang Daim.
Sementara “cium mulut”  Najib dengan Anwar tidak dianggap mustahil dan episod lawan bertukar jadi kawan adalah perkara biasa dalam politik dan percaturan kuasa, tetapi yang mungkin menimbulkan masalah ialah penyokong kedua-dua pemimpin berkenaan.
Sebagaimana penyokong Anwar masih keberatan menerima Najib, ramai ahli dan penyokong UMNO juga menolak Anwar sebagai regu Najib untuk berlawan dengan Mahathir dan Daim. Setelah memaki-hamun, mencaci dan menggelar  Anwar selama bertahun-tahun dengan pelbagai gelaran, ramai yang masih “geli” untuk menerimanya sebagai pemimpin yang disanjung dan dipuja pula.
Lantaran itu, adalah penting untuk Najib bersetuju dengan saranan Muhyiddin agar pemilihan UMNO diadakan mengikut perlembagaannya dan tidak lagi ditangguhkan. Mengikut perlembagaan, pemilihan UMNO sebelum ini ialah pada 2013 dan yang seterusnya mesti diadakan pada 2016.
Hanya dengan mengadakan pemilihan UMNO mengikut jadualnya, Najib dapat menguji dirinya. Hanya dengan  membenarkan pemilihan diadakan juga,  UMNO dapat menentukan sama ada Najib terus layak memimpin parti untuk pilihanraya seterusnya pada 2018 nanti atau sebaliknya.
Jika mahukan Najib, teruslah memilihnya sebagai Presiden UMNO dan kalau dirasakan beliau lebih mungkin membawa kekalahan, inilah masanya melakukan perubahan dan memilih pemimpin lain yang lebih diyakini. Pilihlah antara Muhyiddin, Zahid Hamidi, Hishammuddin Hussein, Shafie Apdal atau sesiapa saja yang dirasakan lebih layak.
Begitu juga dengan ura-ura Najib untuk bersatu dengan Anwar, inilah juga masanya UMNO membuat penentuan sama ada mahu menerima atau menolaknya.
Bagi Mahathir, Daim, Sanusi Junid dan lain-lain pemimpin yang mahu perubahan kepimpinan dalam UMNO untuk memastikan kuasa tidak terlepas ke tangan parti lain, inilah waktu paling tepat merealisasikan perubahan itu.
Dalam masa yang sama, ia juga adalah ujian kepada seluruh ahli dan kepimpinan UMNO sama ada benar-benar mahukan perubahan dan apakah keinginan menang dalam pilihanraya masih menjadi keutamaan?
Apa yang lebih bagusnya, jika setelah diadakan pemilihan dan ditakdirkan kalah dalam pilihanraya, tiada mana-mana pemimpin lagi yang boleh dipersalahkan mengenainya. Kiranya menang pula, ia adalah kemenangan UMNO secara mutlaknya. ( SH 23/01/2015)

0

0

votes
Article Rating
Kongsikan artikel ini


Apakah Godaman Media Sosial Ini Kerana Najib Makin Kepanasan?

Minggu ini menimbulkan banyak suasana yang berbeza kepada para blogger dan pengamal media sosial di negara kita. Sementara sebahagian daripada mereka yang menjadi penyokong dan pendokong Najib sedang “dihadiahkan” dengan “program jalan-jalan” di kota London, sebahagian yang lain pula ditinggalkan dalam negara tanpa memperolehi apa-apa.
Bagi yang menjadi pengkritik dan penegur Najib pula, ada yang terus menjalankan tugas mereka tanpa sebarang gangguan, tetapi ramai yang  sedang “menderita” kerana telah digodam akaun mereka. Pengamal media sosial pro Najib tidak pula kedengaran mengalami masalah yang sama.
Beberapa pemilik akaun FB yang tegar mengkritik Najib dan dilihat menjadi penyokong Mahathir dan Daim seperti Blue Ocean misalnya, paling teruk diserang dan akaun FBnya tiba-tiba hilang begitu saja.
Apabila dibuka akaun baru, ia digodam lagi dan membuatkan beliau telah membuka empat akaun dalam tempoh tiga hari ini kerana diserang tidak henti-henti setiap kali akaun baru dibuka.
Syed Rosli Jamalulail yang pernah mendesak Najib agar berundur demi menyelamatkan UMNO juga mengalam nasib yang sama. Akaun FBnya yang sudah berusia tujuh tahun turut lenyap begitu saja. Bagaimanapun beliau sudah membuka akaun baru dan mengambil sikap lebih berhati-hati menerima rakan selepas ini.
Zaharin Mohd Yasin, seorang aktivis UMNO yang dikenali ramai tetapi kerap mengkritik Najib dan kepimpinan UMNO yang lain turut tidak terkecuali menjadi sasaran penggodam. Akaun FBnya yang mempunyai ribuan kenalan turut hilang tanpa dikesan. Walaupun akaun baru sudah dibuka, tetapi mungkin memakan masa untuk mengumpul semula rakan-rakan lamanya.
Beberapa akaun FB lain yang dikenali kerap menegur Najib dan menyokong Mahathir serta Daim juga sedang mengalami nasib yang sama. Ada yang hilang dan dan ada yang gagal dimasuki oleh pemiliknya sendiri. Mereka digodam dan seolah-olah cuba dihalang daripada terus mengkritik, menegur serta memberi sokongan kepada Mahathir dan Daim.
Siapakan melakukan semua ini? Apakah ini merupakan taktik kem pro Najib untuk menyekat suara-suara pengkritik ini dari terus bersuara dan menghalang lebih banyak maklumat sampai ke telinga rakyat?
Jika itu kaedahnya, bermakna kem Najib sekarang ini sedang “kepanasan” akibat dek serangan yang makin bertalu-talu di media-media sosial berikutan semakin ramai kian berani, bukan saja menegur dan mengkritik, malah meminta Perdana Menteri segera berundur daripada tampuk kuasanya.
Apakah ini juga menandakan, oleh kerana penggerak media sosial pro Najib tidak mampu berhujah dan kurang petah menangkis serangan, maka kaedah godam pula diamalkan?
Sudah tentu pelbagai andaian timbul dan tiada sesiapa mahu mengaku melakukah kerja-kerja pengecut ini. Tidak dipastikan juga sama ada perkara in memang arahan “kepala-kepala perang”  di Putrajaya atau ia hanya kerja-kerja tepi jalan segelintir pengampu dan pembodek untuk mendapatkan sedikit upahan.
Walau apa pun alasannya, taktik godam dengan tujuan menyekat saluran maklumat daripada tersebar lebih meluas ini hanya akan memburukkan imej Najib sendiri. Sama ada beliau mengetahui, merestui atau sebaliknya apa yang sedang berlaku ini, natijah akhir yang memikul bebannya tidak lain ialah Najib dan kerajaan juga.
Sementara Najib berulangkali menyatakan beliau bersikap terbuka dalam banyak perkara, menghargai kepentingan media sosial sebagai saluran maklumat kontemporari, terutama untuk generasi muda dan mengingatkan bahawa era kerajaan mengetahui segala-galanya sudah berakhir, hakikat yang dilakukan oleh mereka yang dekat dengannya jelas bercanggah sama-sekali.
Semua ini menyebabkan beliau akan dinilai sebagai pemimpin yang “cakap tak serupa bikin” dan cuba menutup kebebasan yang selalu dilaung-laungkannya.
Berbanding hujah dilawan dengan hujah, mematikan serangan lawan dengan taktik godam, sebenarnya langsung tidak berkesan. Mereka yang digodam bukan saja lebih bersemangat, bahkan mungkin melebarkan rangkaiannya dengan membuka lebih banyak akaun lagi.
Akhirnya, tukang godam juga lebih letih dengan kerja-kerja godaman mereka. (SH 24/01/2015)

0

0

votes
Article Rating
Kongsikan artikel ini


Sirul, Pesalah Hukuman Mati Yang Berpeluang Jadi Hero

Biasanya apabila seseorang itu sudah didapati bersalah dan dijatuhkan hukuman, lebih-lebih lagi atas kesalahan membunuh, ramai yang akan berkata, “itulah balasan yang sepatutnya diterima”.
Jika pesalah itu dapat melarikan diri pula, dia lebih dikecam lagi kerana dianggap tidak menghormati undang-undang dan hanya “berani buat tapi tak berani tanggung” atas perbuatannya.
Yang lain akan memperlekeh, “berani buat, kena beranilah tanggung” manakala yang budiman pula akan berkata, “sebab itu kena fikir sebelum buat sesuatu”.
Tetapi kelaziman itu berbeza dengan Sirul Azhar Umar, pesalah yang dijatuhkan hukukan mati bersama Azilah Hadri oleh Mahkamah Persekutuan atas kesalahan membunuh model kelahiran Mongolia, Altantuya Sharibuu.
Ketiadaannya di mahkamah ketika hukuman mati dijatuhkan dan kemudian didapati sudah melarikan diri ke Australia sejak dua bulan sebelum itu, sebaliknya lebih mengundang pujian dan sanjungan. Beliau dianggap bijak dan berotak geliga, bukan saja kerana melarikan diri tetapi juga sebab memilih Australia, sebuah negara yang tidak melaksanakan hukuman mati, sebagai destinasinya.
Walaupun Sirul kini sudah ditahan oleh pihak berkuasa Australia berikutan Interpol sudah meletakkan tanda merah pada namanya, namun dilaporkan beliau juga ditahan di pusat tahanan berkeselamatan tinggi di Sydney.
Australia pula mustahil memenuhi tuntutan Malaysia  agar Sirul dibawa pulang berikutan undang-undang negara itu menghalang seseorang yang bakal dihukum mati daripada diekstradisi. Mereka hanya sedia menghantar pulang jika hukuman mati dikurangkan kepada penjara saja.
Sekiranya ada pula usaha kerajaan Malaysia untuk melakukan ekstradisi melalui saluran mahkamah di Australia,m peguam Sirul di negara ini sudah pun berikrar untuk melawan dan mempertahankan hak anak guamnya daripada menerima hukuman tali gantung.
Dalam masa yang, selain kerajaan Australia, rakyat dan pejuang-pejuang hak asasinya sudah tentulah akan bermati-matian mempertahankan undang-undangnya mereka sendiri yang menghalang ekstradisi hukuman mati itu.
Secara hukum akal, memang nampak mustahil untuk melihat Sirul dapat dibawa ke Malaysia untuk menjalani hukuman matinya. Beliau kini nampak selamat berada di Australia – sekurang-kurangnya daripada jerutan tali gantung, walaupun diletakkan di sebuah pusat tahanan.
Berserta pujian dan sanjungan atas keberaniannya melarikan diri serta dianggap cerdik kerana memilih Australia sebagai destinasi pelariannya, Sirul kini semakin kuat diminta mendedahkan semua kebenaran mengenai pembunuhan Altantuya daripada negara kangaroo itu.
Jika dinilai suara rakyat melalui media sosial dan perbualan hari-hari pelbagai kelompok masyarakat, tiada satu pun yang menyalahkan Sirul kerana melarikan diri itu. Kesalahan lebih banyak diletakkan kepada pihak polis, Imigresen serta pendakwaraya yang gagal menghalangnya daripada lesap begitu saja.
Setelah berjaya melarikan diri dan mengelak hukuman mati, ramai yang menunggu beliau mendedahkan semua kebenaran mengenai pembunuhan Altantuya dari Australia. Jika tindakannya melarikan diri sudah dianggap cerdik dan berani, mendedahkannya pula, bagi kebanyakan orang, pasti akan menjadikannya sebagai “hero”.
Ramai yang ingin tahu siapakah yang mengarahkannya melakukan pembunuhan itu? Walaupun buat pertama kali dalam sejarah, mahkamah membuat keputusan motif tidak penting dalam pembunuhan Altantuya ini, lawak jenaka ini hanya dapat dihentikan jika Sirul berani mendedahkan segala-galanya.
Apakah pula maksud keterangannya di mahkamah sebelum ini bahawa beliau adalah “kambing hitam” semata-mata? Dalam masa yang sama, sebagaimana pengakuan Sirul kepada ibunya bahawa beliau diarahkan oleh seseorang, inilah juga masanya untuk mendedahkan siapakah orang yang dimaksudkan itu?
Ramai juga ingin tahu siapakah yang dihubunginya daripada Puncak Alam, tempat Altantuya diletupkan dengan bom C4 sebaik tugas membunuh itu selesai sebagaimana yang direkodkan dalam log telefon bimbitnya?
Sejujurnya kes perbicaraan melibatkan Altantuya terlalu banyak peliknya. Selain motif dianggap tidak penting, DSP Musa Safri yang ketika kejadian merupakan ketua pengawal peribadi Najib Razak tidak dipanggil memberi keterangan, keputusan Mahkamah Tinggi membebaskan Razak Baginda juga tidak dirayu oleh pihak pendakwa.
Berbeza dengan kes liwat Anwar Ibrahim yang juga dianggap berprofil tinggi, keputusan Mahkamah Tinggi melepaskan Ketua Pembangkang itu bukan saja pantas dirayu, bahkan pasukan pendakwaraya juga ditukar dengan diambil alih oleh Shafee Abdullah yang lebih dikenali sebagai peguam UMNO, walaupun berulangkali cuba menegakkan benang lembab bahawa kes itu tidak melibatkan UMNO dan kerajaan.
Semua kesangsian dan tanda-tanya yang masih berbaki di hati rakyat, khususnya mengenai Najib dan Razak Baginda dalam kes pembunuhan Altantuya hanya terungkai jika Sirul memilih untuk berani bercakap dengan berpaksikan kebenaran dalam kata-katanya. Siapa pun meragui bagaimana seorang polis UTK boleh membunuh dan meletupkan seseorang yang tidak dikenalinya, kecuali ada arahan yang diterimanya.
Realitinya, memang tali gantung sudah semakin jauh daripada leher Sirul. Sama ada selepas ini beliau terus berada di Australia atau berjaya dibawa pulang ke Malaysia, yang menunggunya bukan lagi hukuman mati.
Tetapi jika berani mendedahkan kebenaran pula, selain dapat membersihkan namanya, gelaran “hero” juga sedang menunggunya. (SH 25/01/2015)

0

0

votes
Article Rating
Kongsikan artikel ini


"Que Sera Sera" – Untuk Anwar Atau Najib?

Mahkamah Persekutuan akhirnya menetapkan
10 Februari
 ini sebagai tarikh mengumumkan keputusan kes liwat kedua melibatkan Ketua Pembangkang, Anwar Ibrahim yang didakwa meliwat bekas pembantunya, Saiful Bukhari Azlan.
Mahkamah Tinggi sebelum ini membebaskannya atas tuduhan itu tetapi Mahkamah Rayuan kemudian menyabitkannya bersalah dan dijatuhkan hukuman lima tahun penjara. Keputusan Mahkamah Persekutuan ini adalah proses yang terakhir dalam undang-undang dan akan menentukan sama ada Anwar akan menjadi manusia bebas atau bakal menjadi penghuni penjara sekali lagi.
Lebih dari itu, keputusan
pada 10 Februari
 juga amat ditunggu-tunggu kerana ia turut menentukan hidup mati Anwar dalam politik dan sama ada cita-citanya menjadi Perdana Menteri dapat dicapai atau sebaliknya.
Jika dibebaskan, peluangnya  bersama PR  dalam PRU 14 menjadi terbuka semula, tetapi jika dipenjarakan, dalam usianya yang sudah menjangkau 64 tahun ketika ini, ramai yang mengandaikan semuanya sudah berakhir bagi Ahli Parlimen Permatang Pauh itu.
Anwar sendiri menyedari hakikat itu. Lantaran itu reaksinya mengenai tarikh
10 Februari
 ini ringkas saja iaitu “que sera sera” atau “apa nak jadi, jadilah”.
Selain sudah berusaha dan berdoa, apa yang mampu dilakukan oleh Anwar hanyalah berserah atau bertawakal saja. “Que sera sera” yang diucapkannya adalah petanda beliau sudah bersedia segala-galanya, sama ada dibebaskan atau dihumban ke penjara sekali lagi.
Apa nak jadi, jadilah. Tepat sekali ungkapan itu.
Tetapi dalam perkembangan politik semasa yang melibatkan Perdana Menteri, Najib Razak yang semakin diasak oleh bekas Perdana Menteri, Mahathir Mohamad dan bekas Menteri Kewangan, Daim Zainuddin sehingga penilaian ahli UMNO terhadapnya sudah terbelah dua dan persepsi rakyat pula berpecah-pecah, ungkapan “que sera sera” itu  lebih mendalam maksudnya.
Memang terlihat Anwar menujukan ungkapan itu kepada dirinya, tetapi secara tidak langsung seperti sedang melantunkannya kepada Najib juga.
Sebarang hukuman yang bakal dijatuhkan
pada 10 Februari
 nanti tidak saja melibatkan Anwar tetapi juga menentukan masa depan Najib sendiri.
Memenjarakan Anwar mungkin menyebabkan UMNO dan BN lebih selesa berhadapan dengan PR dalam pilihanraya umum akan datang tetapi ia barangkali juga menyebabkan kebangkitan rakyat yang lebih merata atas dasar simpati kepada Ketua Pembangkang itu.
Ditambah jika Azmin Ali yang kini menjadi Menteri Besar Selangor mengambil alih teraju PR bersama calon-calon muda daripada Pas, PKR dan DAP dalam pilihanraya nanti,  penerimaan rakyat terhadap wajah baru PR ini mungkin juga lebih memberangsangkan dan mampu menenggelamkan BN.
Dengan dipenjarakan juga, memainkan isu Anwar dengan gambaran yang pelbagai seperti  pro Cina, agen Amerika, tali barut Yahudi, plural agama dan sebagainya untuk tujuan menakut-nakutkan rakyat, secara automatik sudah menjadi tidak relevan lagi.
Dalam perseteruan yang makin memuncak antara Najib dengan Mahathir serta Daim juga, menyumbat Anwar ke penjara menyebabkan Perdana Menteri kehilangan sama-sekali talian hayat yang boleh menghulurkan tali kepadanya daripada dilemas dan ditenggelamkan.
Lebih mungkin lagi, dengan mendekapnya Anwar di penjara juga, Mahathir, Daim dan penentang Najib dalam UMNO semakin agresif lagi untuk menyingkirkannya sebagaimana paluan gendangnya sudah pun bermula sekarang.
Membebaskan Anwar pula, sekadar menjadikan Anwar insan suci daripada sebarang kaitan melibatkan seks dan liwat. Tetapi Najib hanya perlu menghadapi Anwar dan PR dalam pilihanraya ke 14 yang dijangka diadakan pada 2018 dan tempoh itu agak lama lagi.
Dalam tempoh itu, walaupun serangan, terutamanya daripada Mahathir  yang tidak gembira kerana Anwar dibebaskan kian meningkat, tetapi Najib mempunyai beberapa pilihan untuk menyelamatkan dirinya.
Anwar yang sudah terhutang budi dengan Najib tentu saja lebih senang untuk diajak berunding dan berpakat-pakat, lebih-lebih lagi Mahathir dah Daim sudah menjadi musuh bersama mereka.
Berbanding jika dipenjara, Najib hanya terkapai-kapai keseorangan. Hanya bercantum dengan Anwar dapat mengukuhkan kedudukan Najib daripada serangan Mahathir dan Daim sedangkan kelebihan itu tidak muncul jika bekerjasama dengan lain-lain kelompok, waima Pas sekali pun.
“Que sera sera” – diucapkan oleh Anwar dan ditujukan kepada dirinya sendiri, namun hakikatnya Najib harus memikir lebih mengenainya. (SH 26/01/2015)
Berdoa dan bertawakal…

0

0

votes
Article Rating
Kongsikan artikel ini


Jangan Risau, Anwar Tak Mungkin Lari Ke Luar Negara!!

Menjelang tarikh penghakiman  kes liwat melibatkan Anwar Ibrahim
pada 10 Februari
 depan, sudah mulai kedengaran cakap-cakap mengenai kemungkinan beliau turut melarikan diri ke luar negara sebagaimana yang dilakukan oleh Sirul Azhar Umar, pesalah hukuman mati dalam kes pembunuhan Altantuya yang tiba-tiba menghilangkan diri ke Australia.
Mereka yang berandaian demikian yakin bahawa Anwar akan didapati bersalah
pada 10 Februari
 nanti dan satu-satunya cara untuk mengelak daripada dipenjarakan ialah dengan melarikan diri ke luar negara.
Kata mereka yang arif lagi bijaksana itu, dalam usianya sekarang, Anwar tidak sanggup menghuni penjara sekali lagi dan melarikan diri ke luar negara adalah pilihan terbaik baginya.
Lagi pula, tambah mereka, banyak negara sedia menerima dan memberi perlindungan politik kepadanya.
Di luar negara nanti, kata mereka, Anwar secara perlahan-lahan akan memohon perlindungan politik serta terus melakukan serangan politiknya daripada jauh.
Sehubungan itu, sebagai langkah awal mengelakkan ianya berlaku, adalah dijangka beberapa NGO pro UMNO akan tampil bersuara dalam beberapa hari ini untuk mendesak polis dan Imigresen melakukan pemantauan yang lebih ketat terhadap Anwar.
Desakan yang sama juga dijangka akan dilakukan keatas Menteri Dalam Negeri, Ahmad Zahid Hamidi agar melakukan sesuatu yang lebih proaktif bagi memastikan Anwar tidak meninggalkan negara sebelum
10 Februari
 dan seterusnya berada di mahkamah pada tarikh tersebut.
Soalnya, benarkah Anwar akan melarikan diri sebagaimana Sirul?
Mengikuti perjalanan politik Anwar sejak zaman mahasiswa sehinggalah sekarang,  beliau bukanlah seorang yang penakut. Selain pernah dipenjara kerana  ISA ketika berusia awal dua puluhan, Anwar juga dipenjarakan sekali lagi sebaik dipecat daripada kerajaan pada 1998.
Beliau juga pernah diaibkan dengan pelbagai dakwaan yang kemudian tidak dapat disahkan, menjalani proses mahkamah yang panjang lagi memalukan, tetapi semangat “lawan tetap lawan” kekal menjadi pegangannya sehingga ke hari ini.
Jika ingin melarikan diri dan meninggalkan perjuangannya, Anwar sebenarnya lebih berpeluang melakukannya sebelum ini lagi tetapi tidak tercuit sedikit pun untuk melakukannya kerana ia bukanlah darah sejatinya sebagai pemimpin dan ahli politik.
Anwar bukan saja mempamerkan jiwa berani dan cekalnya selama ini, bahkan dalam ucapannya juga kerapkali mengingatkan bahawa menjadi pemimpin mestilah disertai dengan keberanian.
Lebih dari itu, dalam kes liwat ini pula, selain dibarisi peguam-peguam yang handal, Anwar juga tidak pernah luntur dengan keyakinah bahawa beliau akan dibebaskan
pada 10 Februari
 nanti.
Dengan keyakinan tersebut, tentulah tidak mungkin beliau melarikan diri semata-mata untuk mengelak daripada hukuman penjara terhadapnya. Kebimbangan bahawa Anwar akan melarikan diri sebenarnya hanyalah igauan semata-mata jika dilihat berdasarkan sejarah panjang perjuangannya selama ini.
Anwar akan terus melawan, sama ada dibebas atau dipenjarakan. Jika dibebaskan, beliau akan melawan sebagai pemimpin yang bebas dan merdeka dan jika dipenjarakan pula, beliau tetap ada cara meneruskan perjuangannya dari celah-celah tiang besi yang memenjarakannya. (SH 27/01/2015)

0

0

votes
Article Rating
Kongsikan artikel ini


Sindiran Maut Dalam Isu Rotan

Sejak ura-ura kerajaan mahu menjadikan tindakan merotan anak sebagai suatu kesalahan jenayah, pelbagai pro dan kontra diperdebatkan dalam masyarakat. Walaupun kemudian dijelaskan ada salah tafsir daripada maksud sebenarnya, perbualan mengenainya tidak terhenti begitu saja.
Renungi foto-foto di bawah ini sebagai hiburan dan juga sindiran…(SH 28/01/2015)
Anak mungkin berani ugut ibu-bapa…
Kalau merotan suatu jenayah, mungkin tidak jika menggunakan gergaji…
Atau menggunakan senapang…

0

0

votes
Article Rating
Kongsikan artikel ini


Anwar Sah Tidak Lari Ke Mana-Mana

Jauh daripada jangkaan sesetengah pihak mengenai kemungkinan melarikan diri ke luar negara pada hari penghakiman kes liwatnya yang telah ditetapkan, Anwar Ibrahim telah pun mempunyai jadual jelajahnya ke seluruh negara mulai  awal Februari depan ini.
Jadual programnya yang sudah tersebar luas itu secara tidak langsung mengesahkan bahawa Anwar tetap dengan sifat berani serta keyakinan tidak bersalahnya pada hari penentuan
10 Februari
 nanti.
Semalam, NGO Tibai dan peguam Zulkifli Noordin telah membuat laporan polis mendesak pihak berkuasa melakukan pemerhatian lebih rapi terhadap pergerakan Anwar, termasuk merampas pasport antarabangsanya bagi mengelakkan kemungkinan kononnya Ketua Pembangkang itu melarikan diri ke luar negara.
Apa yang berlaku kepada Sirul Azhar Umar, pesalah hukuman mati dalam kes pembunuhan Altantuya yang menghilangkan diri pada hari penghakiman dan kemudian didapati melarikan diri ke Australia telah dijadikan rujukan tentang kebarangkalian Anwar juga dikatakan bakal melakukan tindakan yang sama.
Namun dengan pihak Anwar sudah mengeluarkan jadual jelajahnya ke seluruh negara mulai semalam, secara langsung menafikan kemungkinan yang dibimbangi itu. Anwar kekal menunjukkan jiwa berani dan mempertahankan pendirian “lawan tetap lawan” yang menjadi pegangannnya selama ini.
Didapati bersalah atau tidak, Anwar akan menghadapinya secara berdepan dan jiwa yang kental segala kemungkinannya.
Di sebalik bibit-bibit perpecahan yang kian melebar dalam PR, terutama berkaitan hubungan Pas dengan DAP serta Pas dengan Pasma, jelajah Anwar ke seluruh negara ini adalah medan terbaik untuk kembali menyatukan semula elemen itu.
Jika Anwar dipenjarakan pula, ia adalah peluang terakhir untuk bertemu dan mendengar ucapan serta amanatnya.
Rakyat secara umumnya tetap dahagakan perubahan dan masih kecewa dengan prestasi kerajaan menguruskan pelbagai isu dalam negara sejak PRU 13 lalu. Harapan majoriti rakyat ialah PR yang dirasakan mampu menjadi alternatif kepada BN segera menjernihkan hubungan sesama mereka dan menunjukkan kematangan yang lebih baik lagi.
Memang ramai yang mengharapkan Anwar akan dibebaskan agar dapat menyusun dan memperbaiki segala permasalahan antara parti dalam PR, tetapi keinginan kepada perubahan juga sebenarnya tidak berganjak jika Anwar dipenjarakan.
Anwar yang telah memberi sumbangan besar dalam membentuk dan mengukuhkan PR selama ini, tidaklah begitu mudah dilupakan segala jasa dan sumbangannya.
Kejayaannya membentuk kekuatan pembangkang yang hampir seimbang dengan BN sehingga rakyat memperolehi pelbagai nikmat dan tidak mudah diperlekeh oleh kerajaan yang terlalu dominan adalah sesuatu yang harus diakui oleh semua pihak.
Ditambah dengan wajah dan watak Najib yang memimpin negara ketika ini, kalaulah pembangkang tidak kuat dan BN berada dalam kedudukan majoriti dua pertiga, sudah tentu kita boleh membayangkan lebih banyak hal yang mendukacitakan lagi berlaku dalam negara ini.
Sekurang-kurangnya dengan adanya pembangkang yang kuat, hak rakyat lebih dijaga dan dipertahankan dan kerajaan tidak sewenang-wenangnya bertindak.
Jika dibebaskan, PRU 14 adalah peluang terbaik untuk Anwar mengumpul kembali kekuatannya bersama PR, tetapi kalau takdirnya dipenjarakan pula, ia bukanlah pula zaman senang-lenang untuk BN dan kerajaan menghadapi pilihanraya akan datang. (SH 30/01/2015)

0

0

votes
Article Rating
Kongsikan artikel ini


Menteri Kena Buat Kerjalah!!

Apabila harga minyak turun lagi, semakin ramai yang bersungut mengenai harga barang-barang keperluan yang tidak juga turun-turun. Malah ramai juga menyalahkan pembangkang berkaitan perkara ini.
Berikutan penurunan harga minyak dunia, harga terbaru minyak petrol RON95 dan diesel kini adalah RM1.70 seliter manakala RON97 pula adalah RM2.00 seliter.
Ramai yang berkata, oleh kerana dulu pembangkang mengatakan harga barang tidak mungkin naik jika kerajaan tidak menaikkan harga minyak, tetapi kini semuanya seperti tidak bermakna apa-apa kerana penurunan harga minyak tidak pula menyebabkan harga barang turun sama.
Mereka yang pro kerajaan lantas menjadikan ini sebagai peluang menyerang pembangkang dengan alasan bahawa penurunan harga minyak yang diperjuangkan itu tidak memberi kesan langsung kepada harga barang-barang keperluan.
Seolah-olah mereka ini mahu kerajaan terus meletakkan harga minyak pada paras yang tinggi kerana harga yang yang rendah tidak pun menyebabkan penurunan harga barang.
Memang diakui ketika ini hampir tiada barang yang turun harganya. Harga minuman dan makanan di restoran atau warung juga tidak turun sedangkan ketika harga minyak naik dulu, merekalah yang paling awal menaikkan harga.
Kalau ada pun peniaga yang menurunkan harga barang, jumlahnya mungkin terlalu kecil. Selebihnya, lebih selesa dengan keuntungan yang mungkin lebih berganda.
Fenomena ini berlaku memang sebahagiannya disebabkan oleh pengeluar dan pengilang. Jika mereka ini tidak menurunkan harga barang, tentulah mustahil peniaga boleh bertindak menurunkan harga jualan mereka.
Di kedai, restoran atau pasar pula misalnya, meskipun kos pengangkutan sudah menurun berikutan harga minyak semakin murah sekarang, harganya juga tidak turun disebabkan karenah pembekal atau pengeluar ini.
Hakikatnya, jika mahu harga diturunkan, maka pengeluar dan pengilang ini mestilah disasarkan terlebih dahulu.
Dalam hal ini, ia sebenarnya bukanlah salah mana-mana pihak yang mendesak penurunan harga minyak tetapi kerajaan seharusnya lebih memainkan peranannya sebagai pihak yang ada kuasa dalam negara ini.
Jika ketika minyak naik dahulu, pihak penguatkuasa Kementerian Perdagangan Dalam Negeri, Koperasi dan Kepenggunaan dilaporkan turut aktif memantau harga barang agar tidak membebankan pengguna, seharusnya ketika ini mereka juga perlu aktif sama melakukan kerja-kerja turun padang.
Inilah masanya menteri berkenaan, Hasan Malek perlu memanggil pengeluar dan pengilang agar menurunkan harga hasil keluaran mereka. Kemudian, buatlah pula pemantauan di pasar-pasar atau di peringkat bawahan agar harganya yang sampai kepada pengguna juga turun.
Tetapi adakah kita dengar pengeluar dan pengilang dipanggil? Adakah juga kita dengar penguatkuasa kementerian turun padang? Adakah juga kita dengar Hasan Malek bersuara?
Hakikatnya, apabila harga minyak turun, walaupun akan menyebabkan rakyat lebih selesa menjalani kehidupan, penurunan harga barang hendaklah juga dipastikan berlaku.
Pembangkang sudah bersuara mendesak penurunan harga minyak dan kebetulan pula ia selaras dengan turunnya harga minyak dunia, kini sepatutnya giliran kerajaan pula menjalankan kerja-kerjanya untuk memastikan harga barang turun sama.
Menteri dan kementerian yang bertanggungjawab kenalah buat kerja dengan lebih cekap dan efisien lagi. Janganlah hanya buat kerja atau bising-bising bila harga minyak naik tetapi mendiamkan diri bila harga minyak turun. (SH 01/02/2015)

0

0

votes
Article Rating
Kongsikan artikel ini


Apa Merepek-Meraban Ni, Nik Abduh?

Ahli Jawatankuasa Pas Pusat, Nik Abduh Nik Abdul Aziz sejak kebelakangan ini seperti “pukul keliling” di mana banyak pihak yang tidak sebulu dengan pendiriannya, pasti menjadi sasaran kecaman atau sindirannya.
Seperti sedang mengadakan “genjatan senjata” dengan UMNO yang tidak pula dimusuhi sebagaimana peranan seharusnya, beliau sebaliknya lebih galak menyerang rakan sendiri dalam PR, terutama PKR dan DAP.
Malah, kelompok profesional atau Erdogan dalam Pas yang lebih cenderung untuk kekal bersama PKR dan DAP juga sering menjadi sasarannya. Jika tidak dikritik, pastilah mereka ini disindir dan diluahkan kata-kata sinis.
Dalam isu pilihanraya PBT, beliau yang merupakan anak bekas Menteri Besar Kelantan, Nik Abdul Aziz Nik Mat, adalah antara yang paling aktif memberikan pandangan. Reaksinya yang kontroversi yang diluahkan melalui media sosial itu sudah tentu mudah menjadi bahan berita dan tajuk perbualan.
Daripada meminta DAP mengamalkan demokrasi dengan mengaitkan penolakan Pas terhadap pilihanraya PBT sama seperti DAP menolak hudud yang diperjuangkan oleh Pas, beliau kini mengorak lebih jauh dengan mengatakan, jika keadilan yang diperjuangkan melalui pilihanraya itu, apakah sistem beraja yang ada sekarang perlu ditukar juga?
“Anda perhatikan, adakah negara kita perlu menukar sistem beraja demi mencapai keadilan dengan alasan adanya raja, maka keadilan akan terbantut selamanya?” soalnya.
Beliau juga menyindir pihak tertentu dalam Pas yang menyokong pilihanraya PBT dengan mengatakan pendirian Haji Hadi Awang seharusnya difahami sebagai pendirian parti, bukannya bersifat peribadi.
Jika ada pimpinan Pas yang gagal memahaminya, ia adalah salah dan amat malang sekali, tambah Ahli Parlimen Pasir Mas itu lagi.
Jika dilihat ketika ini perbalahan antara Pas dengan DAP bagai berada di kemuncaknya. Daripada isu hudud, pertukaran Menteri Besar Selangor dan hinggalah isu pilihanraya PBT yang mulanya dikritik keras oleh Haji Hadi Awang sebagai boleh mencetuskan peristiwa
13 Mei
, semuanya menuju ke arah yang lebih parah.
Kenyataan Nik Abduh mengaitkan pula pilihanraya PBT dengan keadilan dan sistem beraja yang kita amalkan, bukan saja boleh melebarkan lagi persengketaan, malah seperti meneruskan provokasi yang tidak sewajarnya.
Pilihanraya PBT dan keadilan yang ingin dicapai tidak boleh sama-sekali disamakan dengan sistem beraja. Sistem beraja adalah sesuatu yang sudah termaktub dalam perlembagaan dan tidak boleh diubah lagi.
Dalam masa yang sama, DAP yang mahu menerapkan keadilan dan menolak amalan kronisme dengan mengadakan pilihanraya PBT juga sama-sekali tidak pernah menolak sistem beraja yang diamalkan sekarang.
Jadi bagaimana pilihanraya PBT cuba mahu disamakan dengan sistem beraja? Jika mahu bercakap tentang keadilan, menjadikan sistem beraja sebagai hujah menolak pilihanraya PBT juga adalah sesuatu yang tidak adil sebenarnya.
Jika pun tidak bersetuju dan ingin mempertahankan pendiriannya, Nik Abduh tidak seharusnya merepek-meraban terlalu jauh dan mengaitkan dengan sistem beraja sebagai hujah sandarannya.
Ia bukan saja tidak kena, malah boleh dikata sudah tersasar hingga ke Ethopia.
Bukankah lebih baik, dalam situasi sekarang, meja perundingan digunakan untuk menyelesaikan semua masalah ini? Tidak ada perkara yang tidak boleh diselesaikan jika konsep demokrasi dan keadilan itu difahami dengan sebenar-benarnya oleh semua pihak.
Sekarang juga, seharusnya digunakan oleh parti-parti dalam PR mengukuhkan lagi hubungan sesama mereka. Ruang kesedaran rakyat yang kian memuncak dan keinginan mereka kepada perubahan serta tarikh
10 Februari
 yang bakal menentukan hidup mati Anwar Ibrahim, sebaiknya digunakan untuk saling memahami dan mencari persamaan daripada perbezaan.
Sekarang adalah masa untuk bersatu dan mengukuhkan lagi ikatan kerana itulah sebenarnya harapan rakyat secara umumnya. (SH 02/02/2015)

0

0

votes
Article Rating
Kongsikan artikel ini


Saya Dijemput Bertemu Razak Baginda

Berikutan rencana tulisan saya dalam portal Semut Harian atau The Ant Daily yang bertajuk “Sombongnya Razak Baginda…” yang disiarkan pada 1 Februari lalu, penganalisis politik yang pernah terlibat dalam kes pembunuhan Altantuya itu telah memberikan respon segeranya melalui portal tersebut.
Dalam responnya itu, beliau menyatakan hasrat untuk bertemu dan berbincang mengenai beberapa dakwaan yang saya bangkitkan dalam tulisan tersebut.
Katanya, beliau ingin bertemu secara langsung dengan saya yang mendakwanya sebagai sombong berikutan temubualnya dalam The Malaysian Insider, supaya dapat mendengar sendiri cerita daripada pihaknya pula.
Saya menunggu balasan dan berharap beliau sedia berjumpa saya. Ini adalah peluang untuk beliau bertanya secara langsung dengan saya, tulis Razak Baginda dalam komennya di Facebook Semut Harian.
Secara peribadi, saya amat berbesar hati atas reaksi dan keinginan Razak Baginda untuk bertemu dengan saya. Ini iuga merupakan peluang bagi saya, sebagai penulis, untuk mendengar sendiri banyak perkara mengenai kontroversi pembunuhan Altantuya itu.
Saya akan menghubungi beliau dengan seberapa segera dan sekiranya hasil pertemuan itu dibenarkan untuk dipaparkan kepada umum, saya akan menulisnya di blog ini dan juga di portal Semut Harian di mana saya merupakan salah seorang penulis tamunya.
Sudi-sudilah menunggu perkembangan seterusnya. (SH
03/02/201
)
Ini adalah mesej yang dihantar oleh Razak Baginda melalui Semut Harian..
Satu lagi mesej yang juga dihantar oleh Razak Baginda…

0

0

votes
Article Rating
Kongsikan artikel ini


Mahathir Tetap Tolak Najib

Apabila tersebar dengan meluas gambar Perdana Menteri, Najib Razak bersalam dengan bekas Perdana Menteri, Mahathir Mohamad di Masjid Negara pada Jumaat lalu, ramai yang mengatakan ianya sebagai bukti hubungan kedua-dua mereka sudah pulih.
Beberapa blog dan akaun media sosial turut menyebarkan gambar tersebut dengan peringatan agar jangan lagi diadu-domba hubungan antara kedua-dua pemimpin itu kerana segala-galanya dikatakan sudah kembali seperti sediakala.
Ada juga yang menghebahkan khabar bahawa atas usaha pemimpin tertentu yang menjadi orang tengah, Mahathir sudah kembali menyokong Najib dan selepas ini tidak lagi melakukan apa-apa kritikan, terutamanya berkaitan ekonomi, pengurusan kerajaan dan  hutang 1MDB.
Dikatakan juga, atas kepentingan UMNO dan BN menghadapi pilihanraya akan datang yang agak kritikal, Najib dan Mahathir akan saling bekerjasama erat selepas ini untuk memastikan kuasa yang selama ini digenggam tidak terlepas ke tangan pihak lain.
Bagaimanapun, hanya sekeping gambar bersalam itu saja yang dijadikan bukti mengenai hubungan yang dikatakan sudah pulih itu.  Baik Najib atau Mahathir, kedua-duanya tidak ada bercakap apa-apa mengenainya.
Sejak mengumumkan penarikan balik sokongannya kepada Najib, Mahathir mula menjadi pengkritik paling lantang dengan antaranya menjadikan hutang 1MDB, kelemahan kepimpinan dan pemberian BR1M sebagai sasarannya.
Soalnya, benarkah hubungan mereka sudah pulih dan ok? Benarkan Mahathir sudah kembali menyokong Najib dan ingin beliau terus menerajui negara ini?
Walaupun tersenyum ketika bersalam dengan Najib di tangga Masjid Negara selepas menunaikan solat Jumaat dan bertahlil untuk mangsa MH370, sebenarnya ramai yang tidak tahu bahawa pada hari tersebut juga Mahathir turut mengadakan pertemuan dengan sekumpulan bekas pemimpin UMNO dan pegawai tinggi kerajaan di pejabatnya di Muzium Kesenian Islam.
Dalam pertemuan tersebut selama hampir dua jam itu, Mahathir dikatakan terus melontarkan kritikannya terhadap Najib dan kerajaan, terutama berkaitan hutang 1MDB. Isu lain yang turut disentuh ialah masa depan UMNO, kedudukan Anwar Ibrahim dan keputusan mahkamah berkaitan pembunuhan Altantuya yang menyabitkan Azilah Hadri dan Sirul Azhar Umar dengan hukuman mati.
Mahathir tetap  lantang meluahkan kebimbangannya dengan pengurusan ekonomi negara ketika ini, hutang yang kian meningkat serta apa yang berlaku dalam 1MDB yang sudah boleh dianggap sebagai suatu skandal kepada negara.
Secara keseluruhannya, dalam pertemuan itu, Mahathir bukan saja dilihat kekal dengan sifat mengkritik dan menegur terhadap kepimpinan Najib, malah nadanya yang keras juga boleh dikatakan sebagai bukti penolakannya yang tetap sama seperti sebelum ini.
Mahathir tidak berubah sama-sekali pendiriannya sejak beliau mengumumkan tidak lagi menyokong Najib, kata sumber yang mengetahui tentang pertemuan dan perbincangan yang diadakan di Muzium Kesenian Islam itu.
Kata sumber itu lagi, berjumpa,  bersalam dan sama-sama tersenyum tidak boleh dijadikan logik bahawa Mahathir sudah berbaik dan menerima semula kepimpinan Najib kerana yang  dibangkitkan oleh bekas Perdana Menteri itu ialah berkaitan masa depan negara.
Tidak mungkin dengan isu besar yang dibangkitkan Mahathir selama ini boleh selesai hanya dengan bersalam di tangga masjid saja, tambah sumber itu lagi. (SH 04/02/2015)
Gambar Najib bersalam dengan Mahathir inilah yang dijadikan bukti kononnya hubungan mereka sudah pulih…

0

0

votes
Article Rating
Kongsikan artikel ini


Dulu Kena Tegur Dengan Harussani, Kini Dr Asri Pula…

Kehadiran Perdana Menteri di perayaan Thaipusam sekali lagi mengundang kritikan ulama. Kali ini Mufti Perlis yang baru dilantik, Dr Asri Zainal Abidin membuktikan sikap berani menegurnya kekal seperti biasa walaupun sudah berada dalam kerajaan.
Hanya beberapa hari selepas dilantik bagi kali kedua sebagai Mufti Perlis, beliau menegur kehadiran Najib di Batu Caves untuk perayaan Thaipusam baru-baru ini yang turut menyertai acara keagamaannya.
Kata beliau, “Najib boleh datang dengan memakai sut. Tidak salah berpakaian demikian. Yang penting Najib meraikan program keagamaan penganut Hindu kerana beliau Perdana Menteri dan  menjaga kepentingan semua rakyat Malaysia.”
Bagaimanapun, tambahnya, penasihat Najib perlu memaklumkan kepada penganjur agar tidak menghadiahkan kalungan bunga atau meminta Perdana Menteri memakai pakaian seperti orang Hindu ketika menyambut perayaan itu.
Menurut Dr Asri, orang Islam boleh hadir di upacara keagamaan agama lain tetapi dilarang turut serta atau mengambil bahagian dengannya.
Sejak beberapa tahun lalu, setiap kali perayaan Thaipusam, Najib pasti menjadi kritikan ulama dan orang Islam berikutan kehadirannya ke Batu Caves. Berbanding tahun-tahun sebelumnya, kali ini Najib hadir bersama isterinya Rosmah Mansor meraikan Thaipusam. Sudah beberapa kali, beliau hadir bukan saja untuk meraikan perayaan Thaipusam, bahkan berpakaian seperti mereka.
Dua tahun lalu, Mufti Perak, Harussani Zakaria turut menegur Najib kerana perkara yang sama. Malah, beliau menyifatkan kehadiran Najib di perayaan Thaipusam dengan pakaian mirip penganut agama Hindu sebagai telah “menggadai akidah”.
Tegas Harussani, walaupun sudah ditegur setiap tahun, namun Perdana Menteri seolah-olah tidak memandang berat akan kepentingan agama Islam dah akidah.
“Ini perbuatan syirik, saya tak tahu mengapa jadi macam ni…sedangkan perayaan kaum lain kita tidak boleh sambut, ini pula hadir di rumah ibadat mereka,” katanya sebagaimana yang pernah disiarkan media pada 10 Februari 2012 lalu.
Kini sekali lagi, Najib bukan saja melakukan perkara yang sama sama, bahkan seperti tidak menghiraukan teguran ulama dan mufti terhadapnya.
Dulu Mufti Perak menegur, kini Mufti Perlis pula. Apakah yang mendorong Najib jadi begini? Kenapakah beliau tidak mengendahkan pandangan dan teguran ulama terhadapnya?
Jika perbuatan ini kali pertama dilakukannya, mungkin ia masih boleh dimaafkan dan tidak menghairankan. Tetapi setelah teguran demi teguran dilakukan dan terus juga melakukannya, apakah misteri sebenar di sebaliknya?
Kenapa masih tidak diambil berat pandangan ulama, tambahan pula sudah dua orang Mufti yang menegurnya.
Tidak bolehkah kalau beliau tidak hadir ke Batu Caves? Atau kalau hadir pun, ikutlah nasihat dan garis panduan yang diberikan oleh para ulama.
Apa pun kita tunggu tahun depan sama ada Najib hadir lagi atau tidak ke Batu Caves? Apakah teguran ulama dan mufti berbekas  di hatinya atau dibakulsampahkan sekali lagi? (SH
06/02/2015
)

0

0

votes
Article Rating
Kongsikan artikel ini


Mudah-Mudahan Anwar Dipenjara…

Tanggal 10 Februari
 2015
 hanya tinggal beberapa hari saja lagi. Tarikh itu begitu ditunggu-tunggu untuk melihat sama ada Anwar Ibrahim akan bebas atau didapati bersalah.
Jika bebas, ia adalah peluang terakhirnya untuk berjuang menawan Putrajaya bersama PR dengan imejnya yang sudah dibersihkan tetapi jika didapati bersalah pula, beliau mungkin menghuni penjara sekali lagi.
Bedasarkan keputusan Mahkamah Rayuan sebelum ini yang menjatuhkan hukuman lima tahun penjara keatas Anwar, jika bersalah, ada kemungkinan hukuman itu akan dikekalkan tetapi ramai juga menjangka lebih berat daripada itu.
Sejak Anwar dipecat daripada kerajaan pada 1998 dan menggerakkan kekuatan pembangkang, isu yang paling utama ialah mengajak rakyat melakukan reformasi dan perubahan.
Jika dilihat apa yang berlaku hari ini, hasrat kepada perubahan itu sudah meresap ke dalam jiwa dan keinginan majoriti rakyat. Hampir semua kelompok masyarakat bercakap tentang perubahan dan yakin dengan adanya perubahan saja negara ini menjadi lebih baik, perangai pemimpin lebih baik dan kekayaan negara diurus dengan lebih baik.
Tidak cukup dengan rakyat biasa, pengundi atas pagar dan penyokong PR yang mahukan perubahan, ahli dan penyokong UMNO juga semakin ramai yang “letih” dengan kerajaan yang ada.
Dalam PRU 13 lalu, memang rakyat telah menunjukkan keinginan untuk berubah. 52 peratus yang menolak kerajaan adalah bukti ke arah itu tetapi BN kekal memerintah hanya kerana sistem pilihanraya yang digunakan dan pecahan kawasan Parlimen yang tidak seimbang.
Menjelang detik
10 Februari
 dan berhadapan dengan PRU 14 akan datang, isu perubahan sekali lagi menjadi bualan. Ada yang percaya dengan  memenjarakan Anwar menjadikan peluang BN lebih cerah untuk mengekalkan kuasa.
PR dikatakan akan pecah dan tiada lagi lagi pemimpin yang boleh menyatukannya sebagai Anwar berjaya melakukannya selama ini.
Tetapi pemenjaraan Anwar juga menjadikan simpati rakyat lebih tinggi dan perbualan mengenai hukuman itu dan sistem kehakiman tidak terhenti sampai bila-bila. Ia mungkin sama seperti rakyat terus bercakap tentang motif pembunuhan dalam kes Altantuya walaupun mahkamah paling tinggi telah memutuskan Azilah Hadri dan Sirul Azhar bersalah.
Dalam masa yang sama, jika sudah dipenjara juga akan menjadikan UMNO dan BN tidak boleh lagi mempergunakan kelibat Anwar untuk menakut-nakutkan rakyat seperti menggambarkan beliau sebagai ejen Amerika, ejen Yahudi, pejuang plural dan sama rata dalam agama, pro Cina, alat DAP dan pelbagai kaitan yang lain.
Cabaran pertama yang bakal dihadapi oleh UMNO dan BN jika Anwar dipenjara ialah pilihanraya kecil Permatang Pauh serta perbualan antarabangsa mengenai hukuman yang diterimanya. Kedudukan Anwar sebagai Ketua Pembangkang yang dihantar ke penjara juga boleh mengundang persepsi negatif seantero dunia mengenai sebuah kerajaan yang mengamalkan demokrasi.
Oleh itu, ada juga yang berpendapat, lebih baik Anwar dibebaskan kerana selain isu mengenai dirinya boleh terus didendangkan, perbualan rakyat mengenai ketidakadilan kerajaan dan sistem kehakiman yang didakwa tempang juga dapat dihentikan.
Selain itu, sejarah juga sudah membuktikan bahawa Anwar seharusnya dihadapi secara politik  serta berdepan dan bukannya dengan penggunaan undang-undang atau kehakiman sebagai alatnya.
Apa yang berlaku dalam konteks kebangkitan rakyat hari ini sebahagian besarnya ialah kerana simpati dan penolakan terhadap undang-undang dan kehakiman yang ditekan secara berlebih-lebihan keatas Ketua Pembangkang itu.
Anwar sendiri, walaupun tidak suka dan cuba mengelak untuk ke penjara sekali lagi, lebih-lebih lagi dalam usianya yang semakin tua ketika ini, tetapi tetap realistik dalam konteks perubahan rakyat jika Penjara Sungai Buloh atau Penjara Kajang bakal menjadi kediamannya sekali lagi.
Menurut Anwar, di sebalik pelbagai masalah yang berlaku dalam dalam PR ketika ini, sokongan undi popular 52 peratus itu kekal menjadi milik mereka.
Dengan yakin juga beliau berkata, tentunya berdasarkan simpati yang lebih tinggi, kebangkitan rakyat dan penolakan terhadap penggunaan undang-undang dan kehakiman yang didakwa tidak adil – sokongan undi popular akan meningkat kepada 60 peratus jika takdirnya ke penjara lagi
pada 10 Februari
 ini.
Seiring dengan keinginan rakyat kepada perubahan, penolakan terhadap UMNO dan BN serta kepimpinan Najib Razak yang sudah seperti “lemak tepu” dan tidak mungkin boleh berubah lagi walau sudah kerap dikritik dan ditegur, pemenjaraan Anwar sebenarnya amat baik sekali untuk rakyat.
Hanya dengan keputusan penjara
pada 10 Februari
 ini, kalau boleh lebih berat daripada hukumah lima tahun yang dijatuhkan oleh Mahkamah Rayuan sebelum ini, satu-satunya pemangkin yang boleh meletuskan lagi perubahan.
Berbanding Anwar yang lepas bebas, perubahan yang boleh membawa natijah kebaikan kepada rakyat sebenarnya jauh lebih utama dan diharap-harapkan oleh sesiapa saja.
Oleh itu, marilah kita sama-sama berdoa semoga Anwar tetap ke penjara kerana itulah yang sebenarnya terbaik buat kita semua. (SH
08/02/2015
)

0

0

votes
Article Rating
Kongsikan artikel ini


Najib Berani Atau Tidak?

Apa pun keputusan Mahkamah Persekutuan esok iaitu sama ada Anwar Ibrahim akan didapati bersalah atau sebaliknya, perbualan rakyat sebenarnya lebih tertumpu kepada berani atau tidaknya Perdana Menteri, Najib Razak.
Meskipun kes Anwar ini melibatkan undang-undang dan bermula dengan aduan yang dibuat oleh bekas pembantunya, Saiful Bukhari Azlan yang mendakwa diliwat, tetapi majoriti rakyat lebih percaya ia mempunyai kaitan yang dekat dengan politik dan percaturan kuasa.
Tanggapan demikian bukan saja kerana nama Najib terkait sejak awal kes ini lagi iaitu bila mana Saiful didapati turut mengadu dan berkunjung ke kediamannya untuk mengadu diliwat oleh Anwar, bahkan tindakan kerajaan meletakkan peguam terkenal yang rapat dengan UMNO, Shafee Abdullah mengetuai pasukan pendakwaraya dalam rayuan di Mahkamah Persekutuan ini juga menimbulkan tanda-tanya.
Bagi kebanyakan rakyat, jika benar kes liwat ini hanya semata-mata berkaitan undang-undang antara Anwar dengan Saiful, kenapakah tidak dibiarkan saja pasukan daripada Jabatan Peguam Negara mengetuai pendakwaan?
Apa perlunya dijemput Shafee Abdullah mengetuai pendakwaan sedangkan Jabatan Peguam Negara bukanlah kekurangan kakitangan yang menguruskannya?
Peguam Negara, Gani Patail sendiri pun boleh mengetuai pasukan pendakwaan bagi pihak kerajaan. Bukanlah asing Peguam Negara mengetuai pendakwaan kerana dalam kes jenayah seksual melibatkan Rahim Tamby Chik, bekas Ketua Menteri Melaka suatu ketika dahulu, Allahyarham Mokhtar Abdullah pernah mengetuainya.
Sebelum itu pula, tarikh keputusan Mahkamah Rayuan turut dipercepatkan sebelum pilihanraya kecil Kajang bagi mengelakkan Anwar bertanding dalam pilihanraya itu dan seterusnya dijadikan Menteri Besar Selangor.
Oleh itu, menjelang keputusan esok, perbualan ketika ini lebih tertumpu kepada sama ada Najib berani atau tidak menghukum Anwar? Rakyat lebih melihat dan berminat menyudutinya dari segi politik berbanding undang-undang kerana sejak awal unsur-unsur politik begitu ketara sekali kaitannya.
Bersalah atau tidak Anwar pada hari esok, ia lebih dikaitkan dengan keberanian Najib menangani dan menghadapi cabaran yang bakal dilaluinya.
Jika Najib berani, kepercayaan rakyat ialah Anwar pasti akan didapati bersalah, namun jika keberanian itu tiada, pembebasanlah yang menunggunya esok.
Tetapi dengan menjadi berani dan meletakkan Anwar bersalah, Najib bukan saja bakal berhadapan dengan kebangkitan dan penolakan rakyat yang lebih meluas, malah tekanan antarabangsa, terutamanya daripada Amerika dan Barack Obama, pastilah juga tidak dapat dielakkan.
Oleh itu, bukan calang-calang Najib yang boleh menjadi berani menghadapi semua cabaran itu, lebih-lebih lagi beliau juga seorang pemimpin yang sering meletakkan Amerika dan Obama sebagai kiblat politiknya.
Lebih dari itu, memenjarakan Anwar juga belum pasti menjadikan UMNO dan BN bertambah kukuh dalam menghadapi pilihanraya akan datang, sebaliknya lebih mungkin menjadikan penolakan rakyat lebih jitu dan padu.
Meletakkan Anwar tidak bersalah, walaupun mungkin dituduh penakut, dianggap lebih mudah bagi Najib menghadapi hari-hari mendatangnya kerana yang mungkin menjadi lebih kental sebagai  musuhnya dengan keputusan itu hanyalah Mahathir Mohamad saja.
Tambahan pula, bagi kebanyakan orang juga, jika berdasarkan bukti dan fakta undang-undang  yang secara meluas didedahkan dalam mahkamah dan disiarkan di media-media bebas, Anwar sepatutnya sudah lama dibebaskan.
Dalam masa yang sama, memilih antara bermusuh dengan Amerika dan Obama atau dengan Mahathir, barangkali semua orang tahu siapa pilihan Najib.
Mahathir sendiri dalam responnya hari ini meminta rakyat menerima hakikat jika Anwar didapati tidak bersalah oleh Mahkamah Persekutuan esok.
Dengan yang demikian, sementara Anwar sedang diadili oleh mahkamah dan mungkin berdebar menanti keputusan, rakyat pula sedang mengadili sama ada Najib seorang pemimpin yang berani atau sebaliknya pada esok pagi. (SH
09/02/2015
)

0

0

votes
Article Rating
Kongsikan artikel ini


Selepas Anwar ke Penjara, Adakah Kedudukan Najib Makin Selamat?

Setelah muktamad hukuman penjara lima tahun dijatuhkan keatas Ketua Pembangkang, Anwar Ibrahim oleh Mahkamah Persekutuan hari ini, kesedihan rakyat hampir dapat dirasai di mana-mana.
Jika sebelum ini, ramai seperti tak kisah mengenainya, barangkali kerana yakin beliau akan dibebaskan, tetapi suasana perbualan amat berbeza sekali selepas hukuman itu dijatuhkan.
Di sebuah cawangan bank yang dipunyai oleh adik Najib Razak, beberapa kakitangannya turut meluahkan kesedihan dengan nasib yang menimpa Anwar dan keluarganya. Mereka terbuka tumpang kasihan dan menyatakan tidak wajar hukuman itu dijatuhkan.
Di sebuah kedai buku yang terkenal di ibukota, hukuman yang diterima Anwar turut menjadi perbualan ramai dan rata-rata tidak menyangka hukuman itu bakal diterima oleh Anwar.
Di sebuah jabatan kerajaan pula, ramai kakitangannya menyatakan rasa sedih yang sama. Ketika berkunjung ke sebuah cafe kemudiannya, tajuk perbualan juga tertumpu kepada hukuman lima tahun penjara itu.
Adalah dipercayai, sejak tengahari tadi, meskipun ada kelompok lain bergembira dengan hukuman keatas Anwar itu, tetapi secara umumnya rakyat dan pengundi biasa di mana juga berkongsi perasaan yang sama.
Luahan rasa sedih dan kasihan atas nasib yang diterima oleh Anwar dan penanggungan oleh keluarganya boleh didengari hampir di mana saja. Kebanyakannya bukan saja menempelak Najib, UMNO dan kerajaan atas hukuman itu, bahkan seperti tidak ternampak tanda-tanda pemenjaraan Anwar menyebabkan kembalinya sokongan rakyat.
Meneliti sejak awal kes liwat ini yang terlalu banyak dicemari dengan unsur-unsur politik, ia akhirnya menutup tirainya dengan sesuatu yang bersifat politik juga.
Dengan dipenjara selama lima tahun, ia bukan saja menyebabkan Anwar hilang kelayakan sebagai Ahli Parlimen Permatang Pauh dan kedudukannya sebagai Ketua Pembangkang turut perlu diganti dengan calon lain, ia juga hampir menutup sama-sekali peluangnya untuk kembali aktif dalam politik.
Jika dalam PRU 14 akan datang beliau dijangka masih berada dalam penjara, tidak boleh bertanding selama lima tahun lagi selepas keluar penjara kerana sekatan undang-undang yang turut menyebabkan Anwar terlepas peluang bertanding dalam PRU 15 nanti.
Dengan usianya ketika ini 67 tahun, beliau hanya mungkin boleh bertanding semula dalam PRU 16 dan ketika itu usianya barangkali sudah tentu terlalu tua.
Dalam hal ini Najib dianggap berjaya “mengkafan” dan “menyemadikan”  karier dan cita-cita politik Anwar yang sebelum ini tidak berjaya dilakukan oleh Mahathir Mohamad apabila ketika era kepimpinan Pak Lah, bekas Timbalan Perdana Menteri itu dibebaskan daripada penjara kemudiannya.
Tetapi persoalan yang masih menjadi tanda-tanya ialah apakah dengan pemenjaraan Anwar yang kini mengetuai PR dan dianggap sebagai musuhnya, kedudukan Najib, UMNO dan BN akan bertambah kukuh selepas ini?
Adakah sokongan rakyat, terutama generasi muda akan berarak berbondong-bondong kepada BN atau menyebabkan kebangkitan serta penolakan lebih gagah lagi?
Bagaimana pula dengan kedudukan PR dan PKR, apakah bakal berpecah atau bertambah kukuh?
Apakah ungkapan Anwar sebelum ini bahawa jika beliau dipenjara, undi popular rakyat kepada PR akan meningkat daripada 52 peratus dalam pilihanraya lalu kepada 60 peratus benar-benar menjadi kenyataan?
Lebih penting dari itu, apakah dengan memenjarakan Anwar ini juga menyebabkan bekas Perdana Menteri, Mahathir Mohamad yang sebelum ini sudah menarik balik sokongannya kepada Najib, akan kembali menyokong atau terus mengasak dengan lebih kuat lagi?
Jika kembali menyokong, adakah ini bermakna Mahathir sanggup melupakan penentangannya mengenai 1MDB dan BR1M yang menjadi antara asasnya menarik balik sokongan kepada Najib itu?
Jika Mahathir terus mengasak pula, bagaimanakah nasib Najib seterusnya? Siapakah yang akan menyelamatkannya? Mampukah beliau terus bertahan untuk melawan Mahathir bersama barisan kabinetnya yang ada sekarang?
Atau adakah selepas ini Najib lebih mudah lagi disingkirkan oleh gerakan yang sudah dimulakan oleh Mahathir sebagaimana yang pernah berlaku kepada Pak Lah dahulu?
Sebenarnya begitu banyak persoalan mengenai “apa berlaku selepas ini” berikutan dengan hukuman penjara lima tahun yang diterima Anwar ini.
Pilihanraya kecil Permatang Pauh yang akan diadakan dalam tempoh terdekat dan siapa Ketua Pembangkang yang baru akan menentukan sejauh mana kebangkitan rakyat dapat dilihat dalam menuju PRU 14, manakala pendirian Mahathir selepas ini pula akan menjadi kayu pengukur sejauh mana Najib masih boleh bertahan lagi dalam UMNO.
Walaupun  Anwar mungkin lebih “damai” dipenjara, Najib sebaliknya belum tentu “aman” juga. ( SH
10/02/2015
).

0

0

votes
Article Rating
Kongsikan artikel ini


Tiga Kes Di Era Najib Yang Menjadikan Api Lebih Membakar Dalam Sekam

Walaupun barangkali ada yang terlalu gembira dengan perginya Anwar Ibrahim ke penjara, termasuk ada yang berura-ura mahu bersedekah pisang di masjid pada Jumaat ini, realitinya hukuman itu lebih merugikan Najib Razak yang masih tersembam dalam persepsi buruk di mata rakyat ketika ini.
Selain beberapa pihak luar seperti  AS, Australia dan Kesatuan Eropah, Pejabat Hak Asasi PBB dan Ikhwanul Muslimin yang nyata tidak gembira dengan hukuman tersebut, kesedihan rakyat dalam negara yang bercampur simpati dengan hukuman itu juga sudah boleh dirasai di mana-mana.
Kesedihan dan simpati rakyat ini walaupun tidak diluahkan secara terbuka sebagaimana kali pertama Anwar dihantar ke penjara dulu, namun mereka seolah-olah sedang memendamnya dalam perasaan dan hanya menunggu tarikh pilihanraya akan datang untuk meluahkan segala-galanya.
Untuk itu, janganlah terlalu bergembira dengan hukuman yang diterima Anwar dan boleh jadi pisang yang mahu disedekahkan itu adalah juga untuk meraikan sebuah kejatuhan yang lain di masa akan datang.
Sementara Anwar sekali lagi bertegas dalam ucapannya di mahkamah semalam bahawa beliau tetap tidak bersalah dan kejadian itu tidak pernah berlaku, yang lebih membimbangkan rakyat kebanyakan waktu ini ialah semua keraguan yang ditimbulkan sepanjang perbicaraan telah ditolak sama-sekali.
Dengan itu, walaupun ada yang berhujah bahawa perbicaraan ini telah berlangsung hampir tujuh tahun serta berlaku 70 kali penangguhan dan ini bermakna aspek keadilan tidak seharusnya berbangkit lagi, tetapi yang nyata di mata rakyat semua keraguan yang ditimbulkan semasa  perbicaraan telah ditolak sama-sekali.
Keadilan yang seperti tidak tertegak sepenuhnya dalam kes Anwar ini juga segera mengingatkan rakyat kepada dua kes mahkamah lain yang berlaku sepanjang era pentadbiran Najib sebelum ini iaitu Razak Baginda yang dituduh bersuhabat dalam pembunuhan Altantuya dan Azilah Hadri serta Sirul Azhar Umar yang dituduh membunuh model atau penterjemah kelahiran Mongolia itu.
Dalam kes Razak, beliau telah didapati tidak bersalah oleh Mahkamah Tinggi dan kesnya tidak dirayu langsung ke mahkamah yang lebih tinggi. Anwar juga bebas di peringkat Mahkamah Tinggi tetapi kesnya segera dirayu.
Jelas ada perbezaan di sini dan oleh kerana tiada rayuan dilakukan, Razak Baginda kini telah bebas daripada segala tuduhan dan sebarang kaitan dalam pembunuhan Altantuya itu.
Tetapi Azilah dan Sirul terus dibicarakan dan akhirnya telah didapati bersalah membunuh Altantuya serta dijatuhkan hukuman gantung sampai mati, walaupun tiada motif dapat dikaitkan mengapa mereka melakukannya. Mahkamah juga kemudian mengatakan, motif adalah tidak penting.
Barangkali inilah satu-satunya kes pembunuhan di mana motif tidak dianggap penting oleh mahkamah, tetapi pesalah tetap dijatuhkan hukuman mati.
Ketika hukuman dijatuhkan oleh Mahkamah Persekutuan baru-baru ini,  hanya Azilah yang hadir manakala Sirul telah melarikan diri ke Australia dah sehingga ini masih ditahan di negara tersebut.
Ketiga-ketiga kes ini memberi impak yang besar kepada pentadbiran Najib dari segi keyakinan rakyat mengenai keadilan dan kesederhanaan yang sering dilaung-laungkannya.
Razak Baginda didapati bebas dan kesnya langsung tidak dirayu. Azilah dan Sirul, walaupun tiada motif, tetap didapati bersalah dan dijatuhkan hukuman gantung sampai mati. Anwar pula, di sebalik semua rentetan keraguan yang ditimbulkan dalam mahkamah dan didedahkan secara meluas di media-media, akhirnya didapati bersalah dan dihukum lima tahun penjara.
Meneliti ketiga-tiga kes tersebut, sama ada seseorang itu berfikir “di dalam kotak”, “di luar kotak” atau “dari sisi kotak”  sekali pun, pastinya tidak dapat mengelak daripada beranggapan atau merasakan adanya perbezaan ketara bagaimana apa yang dikatakan keadilan itu berjalan di era Najib ini.
Tentulah hanya mereka yang “tiada kotak”  saja yang sanggup mengakui sebaliknya serta memuji-memuji kesederhanaan dan keadilan yang cuba dibawa dalam pentadbiran Najib ini.
Semua ini, secara diam dan perlahan-lahan, sebenarnya sedang marak umpama api dalam sekam di hati rakyat dan hanya menunggu masa untuk meruntuhkan segala-galanya. (SH
11/02/2015
)

0

0

votes
Article Rating
Kongsikan artikel ini


Penjelasan PMO – Pengundi Ulu Di Pekan Bolehlah Dikelentong!!

Antara perkara yang menimbulkan rasa janggal dan sangat luar biasa pada hari Anwar Ibrahim dijatuhkan hukuman penjara oleh Mahkamah Persekutuan pada 10 Februali lalu ialah kepantasan Pejabat Perdana Menteri atau PMO mengeluarkan kenyataan berhubung keputusan itu.
Kenyataan PMO itu dikeluarkan sepantas hanya kira-kira 15 minit setelah Hakim Mahkamah Persekutuan mengumumkan Anwar didapati bersalah tetapi ketika itu bentuk hukuman belum diumumkan lagi.  Pada waktu itu, mahkamah sedang berhenti rehat selama kira-kira setengah jam.
Tindakan PMO itu menimbulkan kecurigaan ramai seolah-olah sabitan bersalah itu sudah diketahui lebih awal dan PMO telah menyediakan kenyataan yang hanya menunggu masa untuk diedarkan kepada media saja lagi.
Dalam hal ini, Anwar sendiri ketika bercakap untuk kali terakhir dari kandang tertuduh turut membangkitkan perkara itu dan menyifatkan kecepatan PMO itu sebagai membuktikan wujudnya campurtangan politik dalam hukuman yang diterimanya.
Serangan Anwar itu, di samping kecamannya terhadap hakim yang tunduk kepada pengaruh politik, telah menyebabkan lima hakim yang mendengar kesnya di Mahkamah Persekutuan itu meninggalkan mahkamah dan masuk ke dalam kamar kerana “panas telinga” dengannya.
Memang kepantasan PMO memberi reaksi dan mengeluarkan kenyataan dalam kes Anwar ini menimbulkan kritikan dan kecurigaan kerana dalam isu-isu besar sebelum ini seperti kehilangan MH370, penembakan jatuh MH17 dan banjir besar yang melanda seluruh negara, tiada pula secepat itu PMO mengeluarkan kenyataannya.
Lebih dari itu, ketika banjir besar melanda negara juga, Najib yang ketika itu berada di Hawaii, lebih mengutamakan “diplomasi golf”  bersama Barack Obama dan hanya membuat keputusan pulang beberapa hari kemudian setelah gambar-gambarnya bersama Presiden AS itu tersebar luas dan dikecam oleh banyak pihak.
Dalam banyak kes lain juga, baik Najib atau PMO, tidak pernah sama-sekali tercatat dengan rekod kecepatan atau kepantasan dalam memberi reaksi atau mengeluarkan kenyataan.
Kerapkali tindakan yang diambil ialah diam, bisu, senyap dan mengunci mulut.
Kenapa pula dalam isu Anwar dipenjara, kenyataan dapat dikeluarkan hanya 15 minit selepas sabitan bersalah diumumkan? Kenapa tidak menunggu sehingga hukuman penjara lima tahun diumumkan baru dikeluarkan kenyataan?
Dalam hal ini, PMO semalam menjelaskan bahawa mereka memang menyediakan dua kenyataan lebih awal yang berbeza dalam isu Anwar ini dan hanya menunggu ketika saja lagi untuk diedarkan kepada media.
Ia, kata jurucakap PMO, adalah amalan profesional standard terutama dalam kes yang melibatkan kepentingan awam.
Persoalan untuk PMO ialah, antara insiden MH370, MH17 dan banjir besar dengan kes Anwar, yang mana satukah lebih melibatkan kepentingan awam?
Jika benar PMO menyediakan dua kenyataan yang berbeza untuk kes Anwar, apakah pula tujuannya? Kenapa tidak boleh ditunggu beberapa jam kemudian baru dikeluarkan kenyataan kerana penjelasan PMO mengenai kes Anwar ini bukanlah sesuatu yang mendesak dan “urgent”?
Penjelasan PMO pada hakikatnya sekadar cuba menutup sesuatu yang tidak upaya mereka menutupnya atau selebihnya dilihat sebagai lawak jenaka saja. Ada juga yang melihatnya sebagai petunjuk Tuhan yang mahu kita lebih berfikir mengenainya.
Tidak ada sesiapa yang percaya serta yakin, barangkali pengundi ulu di kawasan Parlimen Pekan bolehlah dikelentong dengan penjelasan PMO itu. (SH
12/02/2015
)

0

0

votes
Article Rating
Kongsikan artikel ini


Berita Gembira Untuk Perubahan

Bekas Perdana Menteri, Mahathir Mohamad tidak menunggu lama untuk membawa kegembiraan kepada mereka yang mahukan perubahan. Hanya setelah dua hari Ketua Pembangkang, Anwar Ibrahim menghuni penjara Sungai Buloh atas kesalahan liwat yang dihadapinya, beliau hari ini menyatakan pendirian yang jelas dapat difahami sebagai terus menolak kepimpinan Najib Razak.
Mahathir berkata, jika menjadi Perdana Menteri ketika ini, beliau pasti akan meletakkan jawatan kerana gagal memberi pentadbiran yang baik, selain semakin meningkatnya kritikan daripada rakyat.
Kata bekas Perdana Menteri selama 22 tahun itu, seseorang Perdana Menteri sepatutnya memudahkan sesuatu perkara dan meletakkan jawatan sekiranya gagal mentadbir dengan baik.
Walaupun tidak menyebut secara khusus nama Najib, adalah jelas kenyataan terbaru Mahathir ini ditujukan dengan tepat kepada Najib yang sudah ditarik balik sokongan dan dikritiknya sejak beberapa bulan lepas.
Ia secara langsung memberi gambaran bahawa Mahathir kekal dengan pendirian tidak lagi menyokong serta tidak bersetuju dengan kepimpinan Najib. Malah mengandaikan kesediaan meletakkan jawatah jika masih menjadi Perdana Menteri adalah sindiran yang boleh difahami dengan mudah oleh sesiapa saja bahawa Najib sepatutnya berundur segera ketika ini.
Selain itu, Mahathir juga terus mengkritik kewujudan 1MDB yang banyak bermasalah dengan pinjaman dan hutang, sambil mengatakan ia adalah “syarikat miskin”  yang tidak sepatutnya wujud.
Katanya lagi, 1MDB umpama seseorang yang meminjam wang daripada ceti dan perbuatan itu tidak boleh dianggap sebagai telah bertukar menjadi kaya.
Mahathir juga meneruskan kritikannya dengan mengatakan kerajaan yang ada sekarang semakin terpinggir daripada rakyat kerana tidak sensitif terhadap apa yang dikatakan oleh orang awam.
Apabila Anwar Ibrahim dipenjara selama lima tahun sejak 10 Februari lalu, kemampuan rakyat melakukan perubahan dalam pilihanraya umum akan datang mulai disangsikan.
Walaupun ada keyakinan bahawa pemenjaraan itu akan meningkatkan rasa simpati serta menambahkan kebencian rakyat terhadap kerajaan, tetapi kemungkinan berlakunya perpecahan dalam PR berikutan ketiadaan Anwar tetap amat membimbangkan.
Dengan ketiadaan nakhoda yang berwibawa seperti Anwar, ditambah perpecahan dan bercakaran sesama sendiri, ia tentu saja memberi kelebihan kepada BN untuk terus mengekalkan kuasanya.
Selama ini juga, kritikan, teguran dan penarikan balik sokongan oleh Mahathir kepada Najib, secara tidak langsung turut memberi kelebihan kepada PR kerana pengaruh Mahathir memang terbukti masih kukuh jika beliau bersuara.
Lihat saja pada pilihanraya 2004 di mana BN ketika itu menang paling bergaya dengan 198 kerusi Parlimen, tetapi apabila Mahathir kemudiannya mula mengkritik kepimpinan Pak Lah, kemenangaj BN pada pilihanraya 2008 merosot kepada 140 kerusi dan pertama kali hilang majoriti dua pertiga.
Dengan BN hanya berbekalkan 133 kerusi pada pilihanraya 2013 dan cengkaman undi popular sebanyak 47 peratus saja, ketiadaan sokongan Mahathir bersama Najib tentu saja boleh memberi makna yang besar kepada PR.
Tetapi pemenjaraan Anwar menimbulkan kebimbangan bahawa Mahathir mungkin kembali menyokong Najib. Ada yang berkata kritikan, teguran dan penarikan balik sokongan oleh Mahathir itu hanyalah untuk memberi tekanan kepada Najib agar menghantar semula Anwar ke penjara sebagaimana yang dilakukannya dahulu.
Apabila Ketua Pembangkang itu sudah dipenjara, dikatakan tiada apa lagi yang dibimbangi oleh Mahathir sebagai seorang yang pernah memenjarakan Anwar sebelum ini dan pilihan yang terbaik baginya ialah kembali menyokong Najib serta memastikan BN menang dengan lebih baik pada pilihanraya akan datang.
Namun dengan Mahathir terus menolak dan mengasak Najib, malah menyindirnya dengan ungkapan “akan meletakkan jawatan jika masih sebagai Perdana Menteri”, ini adalah berita gembira kepada rakyat yang mengimpikan perubahan.
Pendirian Mahathir ini memberi harapan sama ada Najib akan diturunkan daripada jawatannya melalui UMNO atau PR harus mengambilnya sebagai peluang keemasan dengan segera melupakan persengketaan sesama sendiri, merapatkan barisan dan mengukuhkan lagi kesepakatan.
Oleh yang demikian,  penolakan berterusan Mahathir ini seharusnya disambut dengan sewajarnya dan jangan sesekali disia-siakan. (SH 13/02/2015)

0

0

votes
Article Rating
Kongsikan artikel ini


Mana Lebih Wajar, Anwar Kemuka Petisyen Rayuan Atau Kekal 5 Tahun Dalam
Penjara?

Di sebalik kedudukan Anwar Ibrahim yang kini sudah diputuskan oleh Mahkamah Persekutuan untuk menghuni Penjara Sungai Buloh untuk tempoh lima tahun akan datang, ruang untuk beliau bebas lebih awal sebenarnya tidaklah tertutup sama-sekali.
Satu-satunya jalan terakhir yang boleh dilakukan olehnya untuk memendekkan tempoh hukuman itu ialah dengan mengemukakan petisyen rayuan kepada Yang Dipertuan Agong.
Setelah dihukum pada 10 Februari lalu, Anwar sebenarnya mempunyai ruang selama 14 hari  iaitu sehingga
24 Februari
 depan untuk memikir sama ada mahu mengemukakan petisen rayuan atau sebaliknya.
Jika petisyen rayuan tidak dikemukakan sehingga
24 Februari
 itu, bermakna kerusi Parlimen Permatang Pauh akan diisytiharkan kosong dan suatu pilihanraya kecil wajib diadakan dalam tempoh 60 hari selepas itu.
Bagaimanapun jika Anwar memutuskan untuk mengemukakan rayuan, kedudukannya sebagai Ahli Parlimen Permatang Pauh akan terus kekal sehingga ada keputusan berhubung rayuan itu.
Speaker Dewan Rakyat, Pandikar Amin Haji Mulia, baru-baru in tampil dengan kenyataan bahawa kerusi Parlimen itu belum boleh diisytiharkan kosong lagi buat waktu ini.
Katanya, pengumuman rasmi sama ada kerusi itu kosong atau sebaliknya hanya boleh dibuat selepas 14 hari daripada tarikh hukuman dijatuhkan, tetapi tempohnya akan menjadi lebih panjang jika Anwar mengemukakan petisyen rayuan kepada Yang Dipertuan Agong.
Menurut beliau, petisyen rayuan mesti dikemukakan dalam tempoh 14 hari selepas hukuman dijatuhkan dan jika ia dikemukakan oleh Anwar, kekosongannya hanya dapat disahkan selepas rayuan diputuskan sama ada diterima atau ditolak oleh Yang Dipertuan Agong.
Dalam hal ini, apa yang perlu dilakukan oleh Anwar, mengemukakan rayuan atau tidak?
Bagi kalangan yang kental dengan perjuangan PR, lebih ramai yang mahukan beliau tidak mengemukakan petisyen rayuan kerana jika merayu bermakna Anwar mengakui kesalahan liwat yang dihadapkan kepadanya.
Mereka berhujah bahawa menolak rayuan lebih mengukuhkan keyakinan rakyat terhadap PR serta memperteguh lagi pengakuan tidak bersalah yang sering dilaungkan oleh Anwar sebelum ini.
Kata mereka lagi, dengan simpati, kemarahan rakyat serta tekanan antarabangsa yang diterima Najib ketika ini, beradanya  Anwar terus berada dalam penjara dan memainkan peranannya daripada Sungai Buloh adalah lebih baik bagi PR.
Sebaliknya, jika bersetuju mengemukakan rayuan, imej dan kredebilitinya akan hancur dan musnah di mata rakyat.
Sebaliknya, ada pula yang berpendapat, jika yakin rayuan itu boleh mendapat pertimbangan, terutama kerana Anwar pernah berjasa kepada negara semasa menjadi Timbalan Perdana Menteri dahulu, di tambah dengan usianya sudah menjangkau 67 tahun, ini adalah peluang terbaik untuk meneruskan karier politiknya di samping menikmati kehidupan sebagai manusia yang bebas.
Soal ia bermakna mengakui bersalah atas perlakuan liwat jika mengemukakan rayuan, dianggap hanyalah tafsiran teknikal semata-mata.
Selain itu, dalam berhadapan dengan pendirian Mahathir yang terus menyerang dan mengasak Najib bahkan mula menyindirnya tentang perletakan jawatan walaupun setelah Anwar dipenjarakan, Perdana Menteri dinilai banyak pihak sudah tentu lebih suka jika ada rayuan dan berkemungkinan memberi lebih pertimbangan terhadapnya.
Dalam sistem Raja Berperkembagaan yang kita amalkan, walaupun rayuan dikemukakan kepada Yang Dipertuan Agong tetapi sudah tentulah sebarang keputusan yang dibuat seharusnya mendapat nasihat daripada Perdana Menteri juga.
Ini menjadikan jika pengampunan diberi, Anwar akan terhutang budi bak “segunung intan” kepada Najib kerana dapat bebas lebih awal daripada tempoh yang sepatutnya. Dalam masa yang sama, bukan saja pilihanraya kecil dapat dielakkan, malah kedudukan Anwar sebagai Ketua Pembangkang dan Ahli Parlimen juga tidak terjejas.
Dikatakan juga melalui pengampunan itu Najib seterusnya mampu meredakan kemarahan dalam negara dan mematikan segala kritikan dari beberapa negara luar yang kecewa dengan hukuman penjara keatas Anwar sebelum ini.
Sekiranya terus menerima kritikan daripada Mahathir pula, tidak mustahil selepas itu Najib akan menawarkan kerjasama dengan Anwar yang sudah terhutang budi dengannya. Seiring dengan tindakan Najib yang lebih lunak dengan Pas sejak kebelakangan ini, lebih mungkin juga kerjasama itu turut melibatkan BN dengan PR atas nama rekonsilasi nasional yang sering disebut sebelum ini.
Mungkinkah ini penutup tirainya kes Anwar ini? (SH 14/02/2015)

0

0

votes
Article Rating
Kongsikan artikel ini


UMNO Jangan Cepat Mimpi Kerjasama, Pas Tak Mungkin Khianati Nik Aziz

UMNO nampaknya terdesak benar mahu berbaik dan bekerjasama dengan Pas. Perginya Ketua Pembangkang, Anwar Ibrahim menghuni penjara untuk tempoh lima tahun dan meninggal dunianya Mursyidul Am Pas, Nik Aziz Nik Mat cuba dijadikan batu loncatan ke arah mencapai tujuan itu.
UMNO ketika ini sedar kedudukannya sedang merudum. Pemenjaraan Anwar menjadikan semakin meluas golongan yang menyimpan simpati dalam diam.
Oleh itu, UMNO merasakan hanya menjalinkan kerjasama dengan Pas saja dapat memberi harapan kepada masa depannya, sekaligus juga menjadikan PR terus tempang.
Bermula dengan pujian dan sanjungan sebahagian besar pemimpin UMNO sebaik tersebarnya berita kematian Nik Aziz sehinggalah pengkebumiannya sedangkan Tok Guru inilah yang dikata dan dicerca macam-macam semasa hidupnya, UMNO meneruskan lagi pengiktirafannya dengan kemungkinan tidak meletakkan calon dalam pilihanraya kecil DUN Cempaka pula.
DUN Cempaka sejak sekian lama diwakili oleh Nik Aziz dan berikutan kematiannya, pilihanraya kecil mesti diadakan dalam tempih 60 hari.
Selepas Pengerusi UMNO Kelantan, Mustapha Mohamad menyuarakan kemungkinan itu, beberapa pemimpin UMNO termasuk KJ, Shahrizat dan lain-lain turut berpandangan sama.
Selain banjir yang baru melanda Kelantan dijadikan alasan dan kini dikatakan tempoh untuk bekerja membantu mangsa-mangsa banjir, alasan lain ialah kononnya sebagai penghormatan kepada Nik Aziz yang baru meninggal dunia.
Hahaha…sejak bila UMNO berperangai sedemikian kepada pemimpin parti lain? Ikhlas dan dari hati yang jujur lagi suci kerana Allahkah semua perbuatan itu?
UMNO tidak perlu pura-pura bahawa mereka sebenarnya sangat terdesak ingin berpeluk cium dan “ya hanana” dengan Pas. Semua tindakan yang dilakukan oleh pemimpin UMNO ketika ini tidak lain ialah untuk menunjuk baik kepada Pas supaya lebih terbuka di ruang hati para pemimpinnya untuk menyambut kerjasama itu.
Sebelum ini, bekas Timbalan Presiden Pas, Nasharuddin Mat Isa    ada menyatakan kematian Nik Aziz mungkin membuka ruang semula kepada kerjasama itu yang tertangguh sejak 2008 lagi. Tetapi belum ada pemimpin Pas yang bercakap secara terus-terang mengenainya, cuma kerenggangan hubungan Pas dalam PR dan dengan DAP dilihat memungkinkan ke arah kerjasama dengan UMNO itu.
Tetapi yang kuat menentang kerjasama Pas dengan UMNO sebelum ini ialah Nik Aziz sendiri, malah pernah membuat kenyataan akan meludah sesiapa yang berani bercakap dengannya mengenai perkara itu.
Nik Aziz juga berulangkali menyatakan Pas hanya sedia bekerjasama jika UMNO bersedia membuang perjuangan assabiyah atau kebangsaan yang didokongnya dan menukar seratus peratus kepada Islam.
Pendirian kukuh Nik Aziz dalam menentang UMNO ini secara umumnya dikongsi oleh majoriti ahli di seluruh negara serta pelbagai peringkat kepimpinannya. Nik Aziz juga berulangkali kecewa dengan UMNO dan kerajaan Pusat yang menafikan royalti minyak untuk rakyat Kelantan.
Yang terpana dengan silau dan sinar yang sesekali kelihatan di wajah UMNO dan para pemimpinnya hanyalah segelintir pemimpin Pas saja.
Walaupun golongan ini yang dipanggil “kelompok UG atau “Unity Goverment”  cuba juga mengeluarkan kenyataan atau pendirian yang lebih condong kepada UMNO dan kerajaan Pusat, tetapi Nik Azizlah yang kuat membentengi usaha-usaha ke arah kerjasama itu.
Kadang-kadang disebabkan Nik Aziz yang begitu dihormati dan kukuh pendiriannya itu, kelompok dalam Pas yang terhegeh-hegeh mahu berbaik dengan UMNO turut malu sendiri untuk lebih kerap bercakap soal kerjasama dengan UMNO itu.
Begitulah kuatnya pengaruh Nik Aziz dalam Pas. Beliau bukan saja kukuh dengan pendirian Pas bersama PR, malah tidak pernah goyang keyakinan dengan Anwar Ibrahim sejak daripada awal lagi.
Kini Nik Aziz sudah meninggal dunia dan Anwar pula di dalam penjara. Apakah semudah itu Pas mahu bekerjasama dengan UMNO dan melupakan pendirian yang dipegang Nik Aziz semasa hayatnya?
Tidakkah jika Pas sedia bekerjasama dengan UMNO bererti parti Islam itu mengkhianati perjuangan Nik Aziz selama ini?
Memang UMNO terdesak untuk bekerjasama dengan Pas ketika ini, sebutlah atas nama Islam atau Melayu sekali pun, tetapi hakikatnya kerjasama itu tidak lain ialah menyelamatkan kuasanya yang semakin rapuh.
Pemenjaraan Anwar, selain pengundi muda semakin menjauhkan diri, pengundi bandar, separa bandar dan bukan Melayu juga menjadi semakin kukuh dengan PR atas nama perubahan.
Harapan UMNO yang tinggal hanyalah pengundi Melayu dan luar bandar yang boleh diperkukuhkan lagi jika kerjasama dengan Pas dapat dijadikan kenyataan.
Namun, UMNO janganlah terlalu cepat bermimpi. Walaupun Nik Aziz sudah tiada, pengaruh dan ajarannya tetap kukuh di hati majoriti ahli dan pimpinan Pas sendiri. Tidak semudah menukar baju bagi Pas untuk bercerai dengan PR dan bercanda-candaan dengan UMNO.
Memuji-memuji dan menyanjung pemergian Nik Aziz, termasuk tidak bertanding di DUN Cempaka tidak mungkin menjadikan kerjasama sebagai kenyataan. Lainlah jika UMNO serta-merta menukar perjuangannya kepada Islam dan sepantasnya juga melunaskan royalti minyak untuk Kelantan. (SH  15/02/2015)

0

0

votes
Article Rating
Kongsikan artikel ini


Apa Yang Shafee Tak Puas Hati Lagi Sampai Nak Bersumpah Di Mekah
Bagai…

Kes liwat melibatkan Ketua Pembangkang, Anwar Ibrahim dengan Saiful Bukhari Azlan tidak habis-habis menghadirkan cerita pelik dan ganjil buat kita semua.
Jika semasa perbicaraan dulu, sudah banyak cerita pelik dan ganjil ini didedahkan kepada umum, disiarkan dalam media dan menjadi perbualan ramai, kini ia berterusan lagi walaupun episod mahkamah telah pun berakhir dan Anwar sudah berada dalam penjara.
Setelah Anwar disabitkan bersalah oleh Mahkamah Persekutuan serta dihukum penjara selama lima tahun, adalah perkara biasa jika pihak yang tertuduh merasa tidak puas hati dengan hukuman yahg dijatuhkan itu.
Sebab itu, tiada yang hairannya jika Anwar terus menyatakan sabitan kepadanya adalah bermotifkan politik dan bertujuan membunuh karier politiknya. Tidak pelik juga jika ahli keluarga Anwar bersama penyokongnya terus meluahkan simpati dan mengadakan pelbagai demo bagi membantah hukuman itu.
Tiada yang ganjil dan luar biasa juga jika peguambela Anwar terus bercakap menyatakan rasa tidak puas hati dengannya.
Ia boleh dikatakan normal dan biasa bilamana pihak yang kalah terus bersuara dan menuntut keadilan.
Tetapi tentulah pelik, ganjil dan luar biasa bila pihak yang menang terus menerus bercakap cuba meyakinkan orangramai mengenai keputusan yang telah dibuat oleh lima hakim Mahkamah Persekutuan itu.
Inilah yang berlaku dalam kes Anwar Ibrahim ini. Setelah beliau didapati bersalah dan kini sedang menghuni Penjara Sungai Buloh, ketua pasukan pendakwaraya, Shafee Abdullah ternampak begitu sibuk bercakap di sana sini mengenai perbicaraan dan hukuman yang telah diterima oleh Ketua Pembangkang itu.
Beliau bukan saja bercakap dengan banyak media mengenai perbicaraan dan hukuman yang diterima Anwar, malah tidak habis-habis menyatakan keyakinannya bahawa Anwar memang bersalah dan sah meliwat Saiful.
Di suatu ketika itu, Shafee yang lebih dikenal sebagai peguam UMNO juga menyatakan beliau sanggup bersumpah di Mekah untuk membuktikan keyakinannya bahawa Anwar tetap bersalah.
Tidakkah perbuataan Shafee ini pelik, ganjil dan luar biasa? Apa tujuannya beliau bercakap sedemikian rupa sedangkan beliau adalah pihak yang menang?  Bukankah Anwar sudah dijatuhkan bersalah dan menerima hukuman?
Pihak yang menang sepatutnya bergembira dan meraikan kemenangan, bukannya bersungut tidak henti-henti?
Kenapa tak habis-habis bercakap secara terbuka cuba meyakinkan rakyat sedangkan beliau adalah ketua pasukan pendakwaraya ketika perbicaraan saja dan bukannya ahli politik?
Adakah Shafee sendiri tidak yakin dan ragu-ragu dengan keputusan mahkamah itu? Atau beliau sedang didatangkan Tuhan dengan perasaan bersalah dalam hatinya ketika ini?
Tidak cukup dengan bercakap melalui media,
pada 17 Februari
 ini ( Selasa), Shafee  juga turut  hadir memperkatakan mengenai perbicaraan dan hukuman yang diterima Anwar itu dalam sebuah majlis dialog anjuran Akademi Kepimpinan Kapten Hussein atau AKHI yang dipunyai oleh Pergerakan Pemuda UMNO Malaysia.
Barangkali ada benarnya saranan bekas Peguam Negara, Abu Talib Othman agar khidmat Shafee sebagai timbalan pendakwaraya dalam kes perbicaraan Anwar segera ditamatkan agar beliau berhenti bercakap mengenai kes yang sudah pun berakhir itu.
Kata Abu Talib lagi, kes Anwar ini tidak seharusnya terus mendapat komen lanjut, sebaliknya tindakan itu seperti mengesahkan lagi dakwaan pelbagai pihak bahawa ianya berunsur dan bermotifkan politik.
Apakah dengan membawa Shafee hadir dalam program anjurannya itu,  Khairy Jamaluddin juga mahu orangramai terus melihat kes Anwar ini dari segi politik?
Dengan bersetuju hadir di program anjuran AKHI yang dinaungi oleh sebuah entiti politik, tidak mustahil juga jika selepas ini Shafee  akan turut bersetuju hadir dalam banyak program lain anjuran UMNO bahagian dan cawangan di seluruh negara untuk bercakap dan mewajarkan hukuman yang telah dijatuhkan kepada Anwar itu.
Nampaknya NGO Tibai dan “Tolak Individu Bernama Anwar Ibrahim” yang sudah pun dibubarkan sehari selepas Ketua Pembangkang itu didapati bersalah atas alasan tiada keperluan lagi meneruskannya, sudah pun ada bakal penggantinya iaitu Shafee Abdullah, seorang peguam terkenal yang disebut-sebut ramai sebagai bakal  Peguam Negara selepas ini.
Berada di luar atau di dalam penjara, Anwar terus menghantui ramai orang dengan aura dan pengaruhnya. (SH 16/02/2015)
Biasanya hanya pihak yang kalah terus bercakap, tapi Shafee walaupun menang terus sibuk juga bersungut…
Makluman mengenai program anjuran AKHI ini sudah tersebar sejak beberapa hari lalu…

0

0

votes
Article Rating
Kongsikan artikel ini


Lawak Dol…Sesudah Anwar Dipenjara, KJ Nak Bawa Shafee Jelajah Seluruh
Negara Pulak!!

Ini betul-betul lawak. Lebih lawak daripada program Maharaja Lawak. Setelah hadir dalam program dialog anjuran Akademi Kepimpinan Kapten Hussein atau AKHI yang dipunyai oleh Pemuda UMNO Malaysia, peguam yang mengetuai pasukan pendakwa dalam kes liwat Anwar Ibrahim, Shafee Abdullah dilaporkan akan menjelajah ke seluruh negara pula.
Ketua Pemuda UMNO, Khairy Jamaluddin ketika mengumumkan demikian berkata, penting untuk UMNO mengenengahkan kes liwat itu kepada orang awam kerana selama ini ia sering dikaitkan dengan konspirasi politik.
Untuk itu, katanya, program penerangan seterusnya yang melibatkan Shafee akan diadakan di Pulau Pinang pula selepas ini.
Dua hari lalu blog ini telah melahirkan rasa pelik, ganjil dan luar biasa dengan tindakan Shafee yang terus bercakap dengan banyak media dan sedia menghadiri dialog anjuran AKHI untuk bercakap berkaitan kes liwat itu sedangkan Anwar sudah pun dijatuhkan hukuman dan kini sedang berada di penjara.
Sebagai pihak yang telah memenangi kes, beliau sepatutnya lebih bergembira dan meraikan kemenangan itu, bukannya tidak habis-habis cuba meyakinkan rakyat dengan perjalanan kes dan hukuman yang telah dijatuhkan.
Seterusnya blog ini juga menyebut, “dengan bersetuju hadir di sebuah program anjuran AKHI yang dinaungi oleh sebuah entiti politik, tidak mustahil jika selepas ini Shafee juga akan turut bersetuju hadir dalam banyak program anjuran UMNO cawangan dan bahagian di seluruh negara untuk bercakap dan mewajarkan hukuman yang telah dijatuhkan keatas Anwar.”
Nah, kini semuanya terbukti benar. Hukuman penjara keatas Anwar benar-benar akan dijadikan modal politik untuk kepentingan UMNO dan BN. Tidak cukup dengan kejayaan memenjarakannya, selepas ini  Ketua Pembangkang itu akan terus dilanyak semahu-mahunya oleh KJ dan Shafee melalui program ke seluruh negara yang akan dirancang.
Barangkali ini akan menjadi kes paling pelik dalam dunia di mana setelah tertuduh dijatuhkan hukuman dan menghuni penjara, pihak yang menang kes tidak henti-henti menjelajah ke seluruh negara untuk terus meyakinkan rakyat mengenai hukuman yang telah dijatuhkan itu.
Rupa-rupanya memenjarakan Anwar masih belum mencukupi bagi UMNO. Bukan saja profesor undang-undang di universiti turut pening kepala dengan gelagat pendakwa ini, bahkan  (meminjam kata-kata penulis buku terkenal, Yahaya Ismail) – tentulah beruk, kera, monyet dan lotong di hutan pun turut kehairanan dengannya.
Ini kerana, dalam program jelajah itu di mana Anwar yang diserang dan dilanyak itu tidak mampu lagi melawan atau menyerang balas kerana sudah pun berada di dalam penjara.
Dalam adat berkelahi, kalau musuh sudah tidak mampu melawan lagi, adalah memalukan jika kita terus memukulnya. Hanya “gangster pondan” saja sanggup memukul musuh yang dalam keadaan tangan atau kakinya  sedang terikat.
Lalu, apakah yang UMNO mahu sebenarnya? Anwar bebas pun diserang, setelah dipenjara juga diserang. Ketika bebas tidak mampu dibunuh pengaruhnya, selepas di penjara juga tetap ditakuti.
Betul-betul lawak dol…
Di sisi lain, ada pula yang berandaian bahawa Pemuda UMNO mengadakan program jelajah ke seluruh negara ini adalah bertujuan untuk menghidupkan terus nama Anwar dalam hati rakyat dan sekaligus menambahkan lagi simpati terhadap Ketua Pembangkang itu.
KJ dan Pemuda UMNO, kata mereka, bukan tidak tahu bahawa selama ini bekas-bekas pemimpin PKR yang pernah bersama dengan perjuangan Anwar juga telah gagal meyakinkan rakyat dengan isu-isu peribadi, moral dan liwat Ketua Umum PKR itu kerana rakyat sebenarnya telah muak dengan hal-hal sedemikian.
Nallakaruppan, Umi Hafilda, Zulkifli Noordin dan NGO Tibai adalah antara nama-nama  yang selama ini hidup bermodalkan isu peribadi dan moral berkaitan Anwar terapi di manakah mereka sekarang?
Apakah kejayaan mereka? Adakah Anwar, PKR dan PR makin lumpuh atau bertambah kukuh dek serangan mereka?
Lalu, apa muslihatnya KJ dan Pemuda UMNO meniru pendekatan yang gagal itu, bahkan cuba membawa Shafee pula dalam apa yang dilakukannya itu? ( SH 18/02/2015)

0

0

votes
Article Rating
Kongsikan artikel ini


Setelah Tunjuk Baiknya Dicurigai, Tetapkah UMNO Tidak Mahu Bertanding
di Dun Chempaka?

Beberapa pemimpin UMNO seakan bersetuju parti itu tidak perlu meletakkan calon di Dun Chempaka yang terpaksa diadakan pilihanraya kecil berikutan kematian Mursyidul Am Pas, Nik Aziz Nik Mat baru-baru ini.
Alasan yang diberi ialah kerana banjir baru saja melanda negeri itu dan memerlukan UMNO dan Pas terus bekerjasama membantu rakyat dalam pelbagai program bantuan yang sudah diatur.
Alasan lain ialah kononnya sebagai penghormatan kepada Nik Aziz yang baru meninggal dunia. Baru disedari rupanya oleh kebanyakan pemimpin UMNO melalui reaksi mereka bahawa Nik Aziz adalah pemimpin agama yang hebat, banyak menyumbang kepada Islam dan mencorakkan sebahagian politik negara itu.
Maka itu, kata ramai pemimpin UMNO, sebagai suatu penghormatan, tiada keperluan meletakkan calon di Dun Chempaka yang merupakan “kerusi kebal”  bagi Nik Aziz sejak puluhan tahun dulu.
Jangan salah faham, UMNO bukan takut kalah atau bimbang undinya lebih merosot lagi, tapi kerana sayang dan kasih kepada Tok Guru Nik Aziz. Tapi Ibrahim Ali pun tak percaya hakikat ini….
Tidak salah untuk UMNO memberi penghormatan kepada Nik Aziz walau dalam apa bentuk sekali pun. Beliau dihormati dan disanjung ramai kerana peribadi, zudud dan ketinggian ilmu agamanya sehingga terus tinggal di rumah papan milik peribadinya walaupun pernah menjadi ketua kerajaan negeri. Hampir tiada pemimpin masa kini sehuzud beliau.
Penghormatan kepadanya datang daripada seluruh dunia dan dari pelbagai kelompok sehingga Tengku Mahkota Pahang sendiri mengarahkan seluruh masjid di negeri itu mengadakan majlis tahlil untuk kesejahteraan rohnya.
Dengan sokongan rakyat kian merosot berikutan pemenjaraan Anwar, tentulah UMNO ingin tumpang semangkuk dengan kematian Nik Aziz ini. Mana tahu dengan turut memberi penghormatan, menyanjung dan tidak bertanding di Dun Chempaka, kekurangan dan lompong sokongan rakyat dapat diperbaiki.
Tetapi UMNO tetap sebuah parti politik. Walau lurus, tidak mustahil kelingkingnya berkait. Di sebalik batu, mungkin ada sepit ketam sedang menunggu. Di balik rumput yang cantik menghijau, barangkali ada ular tedung sedang bersembunyi.
Sebab itu, Pas terang-terang menolak sikap baik yang ditunjukkan oleh UMNO ini. Pengarah Pilihanraya Pas, Dr Hatta Ramli berkata, jika betul hormat dan menyanjung Nik Aziz, sepatutnya sejak dari dulu lagi UMNO tidak meletakkan calon menentangnya.
Dr Hatta juga menyarankan jika UMNO tidak mahu meletakkan calon Dun Chempaka, mereka juga seharusnya berbuat tindakan sama di Permatang Pauh yang bakal kosong berikutan hukuman penjara lima tahun yang diterima Anwar Ibrahim.
Ketua Pemuda Pas, Suhaizan Kayat pula menulis di Facebooknya, “UMNO tiba-tiba jadi baik dengan Allahyarham Tok Guru Nik Aziz sampai tak nak bertanding di Chempaka. UMNO tiba-tiba pijak semut tak mati, boleh percaya ke?
Secara umumnya, pendirian kedua-dua pemimpin itu turut dikongsi oleh majoriti ahli dan pimpinan Pas  dalam berhadapan dengan UMNO ketika ini.
Sebagai parti politik, Pas memang wajar bersikap dan berpendirian demikian. Bagi Pas tidak salah ingin menyanjung dan memberi penghormatan kepada Nik Aziz tetapi sampai sanggup tak mahu bertanding di Dun Chempaka kerana rasa hormat itu, itu sudah lain macam dan perlu berhati-hati.
Ia secara langsung menunjukkan Pas faham bahawa UMNO cuba menjurus ke arah politik di sebalik sikap baik yang ditunjukkan itu.
Soalnya, apakah UMNO mahu terus tidak bertanding juga di Chempaka setelah kelingking, sepit ketam dan ular tedungnya mula diperhati?
Jika UMNO faham dan ada maruah diri, mereka tidak akan bercakap lagi soal tidak mahu bertanding di Dun Chempaka kerana Pas jelas tidak percaya dan tidak menunjukkan keinginan untuk berbaik-baik. Hanya UMNO yang dalam kesempitan jadi “hidung tak mancung, pipi tersorong-sorong” sekarang ini. (SH 17/02/2015)

0

0

votes
Article Rating
Kongsikan artikel ini


Tawaran TPM – Najib Perlu Segera Beri Penjelasan Sebab Muhyiddin Pun
Nak Tahu Juga

Selepas Nurul Izzah membuka rahsia bahawa Perdana Menteri, Najib Razak pernah menawarkan jawatan Timbalan Perdana Menteri kepada Anwar Ibrahim selepas PRU 13 lalu, kini Rafizi Ramli yang merupakan pemimpin kanan PKR pula tampil mengesahkan kebenarannya.
Beliau yang juga Naib Presiden dan Setiausaha Agung PKR berkata, beserta tawaran itu juga ialah empat jawatan menteri turut ditawarkan kepada Ahli-Ahli Parlimen PKR dengan syarat parti itu perlu memutuskan hubungan dengan Pas dan DAP.
Katanya lagi, perkara itu telah dibawa oleh Anwar dalam mesyuarat PKR tetapi mereka menolaknya kerana berpendapat jika perpaduan nasional ingin dibentuk, ia mestilah melibatkan sama Pas dan DAP kerana kedua-dua parti itu turut menyumbang kejayaan kepada PR meraih 52 peratus undi popular daripada rakyat dalam PRU 13 lalu.
Sebelum ini apabila Nurul Izzah buat pertama kali bercakap mengenai tawaran itu, dua menteri UMNO iaitu Abdul Rahman Dahlan dan Khairy Jamaluddin segera tampil menafikannya.
Abdul Rahman Dahlan mempersoalkan tawaran kepada Anwar yang empat kali berturut-turut kalah dalam pilihanraya umum, sambil meminta Nurul Izzah mengawal dirinya daripada terlalu “berdrama”.
KJ pula mempertikaikan kenapa isu tawaran ini hanya didedahkan setelah dua tahun berlalu serta dalam masa yang sama mengatakan tawaran itu tidak memberi manfaat kerana Najib dan BN sudah pun cukup majoriti untuk membentuk kerajaan.
Secara logiknya, apabila Rafizi mengesahkan kebenaran tawaran itu dan mengatakan ianya turut dibincangkan dalam mesyuarat PKR, ia tentulah sesuatu yang benar dan boleh dipercayai.
Ini kerana tidak mungkin Anwar membawa isu tersebut dalam mesyuarat PKR jika tiada tawaran atau beliau sekadar mereka-reka cerita saja. Sudah tentu juga Pas dan DAP tidak tahu menahu mengenai tawaran itu kerana ia hanya khusus dibuat kepada Anwar dan PKR saja.
Walaupun Abdul Rahman Dahlan mengatakannya sebagai drama dan KJ pula mendakwa tawaran itu tidak memberi manfaat kepada BN dan Najib, hakikatnya logiknya tawaran itu memang boleh diterima.
Ini berdasarkan bahawa dalam PRU 13 lalu, BN hanya menang 133 kerusi Parlimen saja daripada 222 kerusi keseluruhannya. Pencapaian Najib dalam pilihanraya yang pertama kali diketuainya bukan saja gagal mencapai majoriti dua pertiga, malah lebih merosot daripada pencapaian 140 kerusi pada pilihanraya 2008.
Jika diimbau, salah satu teriakan kuat Najib dalam kempen PRU 13 lalu ialah keyakinannya untuk memenangi semula majoriti dua pertiga iaitu sekurang-kurangnya 148 kerusi Parlimen.
Malangnya, di sebalik dua pertiga yang diteriak dan digegak-gempitakan ke seluruh negara, di samping bajet besar dilimpahkan dalam pilihanraya itu, pencapaian yang mampu diraih BN hanyalah 133 kerusi saja.
Ia sudah tentu mengundang kecewa Najib. Lihat saja pada malam keputusan itu diumumkan bagaimana Najib begitu kecewa dan meluahkan kekecewaannya kepada pengundi Cina dengan mengatakan keputusan pilihanraya itu menggambarkan berlakunya “tsunami Cina”.
Hanya dengan membawa PKR bersama saja dapatkan menjadikan matlamat dua pertiga itu suatu realiti. Jika dicampur BN yang mempunyai 133 kerusi dengan PKR yang ada 30 kerusi, senang-senang impian dua pertiga Najib itu dapat dicapai.
Sudah tentu dengan kerajaan yang ada majoriti dua pertiga, kedudukan Najib menjadi lebih kukuh. Mahathir Mohamad kukuh selama 22 tahun sebagai Perdana Menteri kerana setiap kali pilihanraya beliau tidak pernah gagal memperolehi majoriti dua pertiga.
Pak Lah diturunkan tidak lama selepas pilihanraya 2008 ialah kerana gagal memperolehi majoriti dua pertiga sebagai salah satu puncanya. Sudah menjadi tradisi dalam UMNO, penanda aras kejayaan seseorang Perdana Menteri ialah majoriti dua pertiga.
Kalau KJ mengatakan tawaran jawatan Timbalan Perdana Menteri kepada Anwar sebagaimana yang didedahkan oleh Nurul Izzah itu tidak bermanfaat kepada Najib, beliau barangkali belum cukup arif tentang tradisi dalam UMNO.
Najib sendiri jika mencapai majoriti dua pertiga dalam pilihanraya lalu, pasti tidak muncul suara-suara yang memintanya berundur dan meletakkan jawatan sebagaimana sekarang.
Tetapi sementara semua ini menjadi bualan dan teka-teki ramai, Najib sebagai pihak yang didakwa membuat tawaran itu wajar segera tampil menjelaskan kedudukan sebenarnya.
Semua ingin tahu kebenarannya. Ahli UMNO ingin tahu benarkah tawaran itu pernah dibuat? Rakyat lagilah ingin tahu apakah kerana tawaran itu ditolak menjadi sebab Anwar menghuni penjara ketika ini?
Tentunya juga yang paling ingin tahu ialah Muhyiddin Yassin. Beliau mungkin tertanya-tanya, apakah jika Anwar menerima tawaran itu bermakna negara akan mempunyai dua Timbalan Perdana Menteri atau beliau akan dicampakkan begitu saja?
Sudah hampir seminggu sejak Nurul Izzah mendedahkannya dan kini disahkan pula oleh Rafizi, Najib tidak perlu menunggu lebih lama lagi untuk memberi pencerahan mengenainya. (SH 17/02/2015)

0

0

votes
Article Rating
Kongsikan artikel ini